Marilyn Monroe (Norma Jane Mortenson pe Baker) a oa un aktourez stadunanat bet ganet d'ar 1añ a viz Even 1926 hag aet da anaon d'ar 5 a viz Eost 1962.\nGanet eo bet Monroe e Los Angeles, e Kalifornia. Goude ur bugaleaj paour ec'h euredas da 16 vloaz ha kregiñ a reas da labourat en ul labouradeg kirri-nij. Du-se e kejis ouzh ul luc'hskeudenner ha da labourat evel un diskouezerez-giz e krogas-hi. Meleniñ a reas he blev ha buan-buan e voe dizoloet gant greanterezh ar sinema. Kregiñ a reas da implijout añv-leur Marilyn Monroe e 1948 pa sinas he feur-emglev kentañ.\nDezhi a vezed o reiñ dreist holl perzhioù a gaerennoù yaouank hegredik met hoalus. Se a oa ar pezh a c'hortoze an arvesterien ha pa esaeas da c'hoari ur perzh liesekoc'h (evit skour e The prince and the showgirl) ne voe ket heuliet ganto.\nDiv wech ec'h euredas, gant ar sportour Joe DiMaggio ha goude gant ar skrivagner Arthur Miller. Dizimeziñ a reas digantañ avat e-pad treiñ he film diwezhañ The Misfits, a oa bet e senario skrivet gant Miller.\nDa 36 vloaz eo marvet Marilyn Monroe en he zi e Los Angeles goude bezañ lonket un doenad kreñv a louzeier.\n2 He fazioù kentañ\n3 Marilyn er sinema\n4 Amzerioù diaes evit Marilyn\n7 Kanaouennoù enrollet\nN’eo ket bet anavezet he zad ganti. Lakaet eo bet Norma en ur familh degemer un nebeud devezhioù war-lerc’h he ganedigezh. Dont a raio he mamm d’he gwelet ur wezh an amzer, diaes eviti derc’hel Norma geti dre m’he deus graet meur a chomadenn en ospital ar bred. Ur bugaleaj diaes-kenañ he deus bet ar plac’hig. He 7 vloaz kentañ a dremenas mat a-walc'h, he mamm kavet trawalc’h a argant geti evit desevel Norma, a zegemeras anezhi en-dro betek ma zafe en-dro d'an ospital. Neuze e voe Norma lakaet e meur a familh degemer disheñvel pe e tiez emzivaded. Un nebeud blezadoù war-lerc’h e c’houlennas Grace ur vignonez d’he vamm gward Norma, mont a reas Norma da veviñ gant Grace, he gwaz hag he bugale.\nHe fazioù kentañ[kemmañ | kemmañ ar vammenn]\nDa 16 vlez e timezas Norma get Jim Dougherty, 5 blez brasoc’h egeti. Ur seurt eured kempennet get Grace e voe. Lidiñ a rejont o eured d’an 19 a viz Even 1942. Norma a grogas da vezañ emren, met pa grogas ar brezel e teuas Jim da vezañ Marin. Kavout a rae hir hec'h amzer heptañ. Ar vaouez a gavas labour: ober àr-dro an urzhioù-lamm en R. Planete CO. Du-se e voe Norma remerket get un tenner-poltriji evit poziñ evit ar c’hentañ bajenn eus « frank » ar gazetenn ganadian,d’ar 26 a viz Even 1945 ez eas er-maez ar gelaouenn, ar pezh a roas dezhi spi enni. Norma en em ginnigas e ti Jak anvet “Blue Book” eus Emmelin Snively. Dont a reas da vezañ meleganez dindan ali Emmeline hervez ar vaouez a roas un neuz “Flemmus” dezhi. Diaes e voe eviti kevrediñ he buhez santimantel hag e labour, goulenn a reas an disparti, a voe ofisializet d’an 2 a viz Here 1946. Dont a reas da vezañ Norma brudet, gwelet e voe anezhi e bep seurt kazetennoù. Miss Snively a aozas un emgav get Ben Lyon tutaer a vicher en 20th Century Fox (un embregerzh a brodu filmoù brudet meurbet) hag a aotreas un taol-esae dezhi, hervez ar paotr eo he leun a ferzhioù mat hag e c’hellfe ober ul labour vat, «sex-appeal» a oa enni. A-drugarez da Daryl Zanuck e voe lakaet Norma da siniñ ur c’hontrad. Roet e voe un anv nevez dezhi, ne voe ket mui anvet Norma Jeane met Marilyn Monroe, Marilyn en enor d’an aktorez Marilyn Miller ha choazet e voe Monroe get Norma dre ma oa anv he mamm-gozh. C’hoari a reas Marilyn rolioù bihan evit ar Fox, he c’hontrad ne voe ket adnevesaet. Siniñ a reas un esae d'ar 6 viz get "Colombia" e-lec’h ma c’hoarias rolioù eil renk e-barzh heuliadennoù B. E-pad an amzer-se e heulias kentelioù arz dramatikel ha distilh. Ur wezh echu he 6 miz e "Colombia" he voe Marilyn e dilabour, neuze ec'h asantas poziñ evit kazetennoù pe reportajoù poltriji èl an hini get Tom Kelley hag a reas ur reportaj hag a stroñsas an holl, un deiziataer e-lerc’h ma boze Marilyn en noazh.\nMarilyn er sinema[kemmañ | kemmañ ar vammenn]\nE 1950 e tibabas Groucho Marx anezhi evit c'hoari e-barzh “Love Happy” ur film amerikan c’hoariet gant David Miller ha Leo McCarey, hervez an dud he doa “bravañ revr ar vicher !”. Bevañ a reas gant Johnny Hyde un ajant pouezus e metoù ar filmoù, hervez ar brudoù e veze lâret e oant e karantez hag en doa Johnny, evel raktres eurediñ ganti, Marilyn ne asantas ket. Gouestlañ a reas Johnny, Marilyn evit ar film gant John Huston, “Asphalt Jungle” e ditl. Pa'z eas er-maez ar film e voe berzh-mat evit Marilyn. Ar "Fox" a ouestlas en-dro Marilyn hag e voe lañset he micher. Betek ma zafe er-maez stroñs an deiziater m' he doa pozet en noazh evit Tom Kelley e 1952. Goulenn a reas ar "Fox" diganti nac’hañ e oa-hi war ar poltriji. Nac’hañ a reas fichañ gevier d’ar publik, en em zisplegañ a reas gant “ezhomm am boa arc’hant”. Kemeret e voe an deiziataer evel un dra liboudennek, berziet e voe ar skignadur e stadoù'zo, hag e voe lakaet er-maez unan all e-lec’h ma voe treset dilhad war ar poltred orin.\nE penn-kentañ 1952, e kejas ouzh Joe DiMaggio, idol ar base-ball. Eurediñ a rejont d’ar 24 a viz Genver 1954, Met Joe a voe lakaet diaes get Brud Marilyn, sell ar baotred warni, he dilhadoù atahin, hag e c’houlennas an disparti d’ar 27 a viz Here 1954. Marilyn a hunvree doc’h un tiegezh, bugale, ur vuhez normal. Ar pezh a zo diaes da unvaniñ get he labour evit ur plac’h a reseve tro-dro 250 goulenn eurediñ ar sizhun. Soñjal a rae Marilyn remediiñ doc’h he brud, mont a reas da New York evit heuliañ kentelioù an “Actor Studio” renet get Lee Strasberg. Un deskourez vat a oa-hi.\nAmzerioù diaes evit Marilyn[kemmañ | kemmañ ar vammenn]\nEr c’houlz-mañ e veze gwelet Marilyn get Marlon Brando. Hag er memes-tro e krogas da zaremprediñ Arthur Miller, oberer reuzeudik, dimezet ha tad 2 vugel. Kaout a reas an disparti d'an 11 a viz Genver 1956, ha dimeziñ geti d’an 29 a viz Even 1956. Kemmañ kredenn a reas Marilyn hag e teuas da vezañ yuzev. An hañv 1956 tremenet en Amagansett a voe mare plijusañ ha eürusañ eviti eus he buhez a-bezh. E miz Gouere e tizoloas e oa dougerez, Marilyn plijet get ar soñj bout mammig, e voe he gwallerus anav eo ur faos-dougen. Beuzet e voe Marilyn Monroe en un ziwaskadenn, ha savetet e voe eus daou overdoz.\nMicher skrivagner Miller a redie anezhañ d’ur zigenvez, e penn-kentañ asantet get e vaouez, hag àr lerc’h ur pennadig e tirenkas anezhi, neuze ec'h asantas c’hoari er film «Some like it hot». War ar bladenn-filmañ an holl a gav anezhi torr-penn get he froudennoù, hag he daleoù. E fin miz Kerzu e reas Marilyn ur faos-dougen arall, brud ar film “Some Like it Hot” ne reas mann ebet dezhi ha kenderc’hel a reas get he diwaskadenn. Krogiñ a reas ar c'hudennoù d’en em ziskouez en he c'houblad. E-pad filmañ ar film “Let’s Make Love” ur brud a zo àrnezhi emañ o taremprediñ get Yves Montand un aktor, kaner ha dañsour brudet er bed. Met gwiroc’h eo he doe ur bik-kalon evitañ met ne oa ket kemm-ouzh-kemm. E-pad filmañ “The Misfits” skrivet get Arthur Miller a-ratozh evit Marilyn, e voe o c’houblad en em diemprediñ. Dispartiiñ a rejont e miz Du 1960. Hag e voe ofisiel d’an 20 a viz Genver 1961. Heuliiñ a reas Marilyn en-dro un diwaskadenn, ober a reas ar vaouez meur a chomadenn en ur glinikenn, drougimplijiñ an alkol hag ar louzoù a reas Marilyn.\nE penn-kentañ ar blezad 1962 e veze lavaret he doa Marilyn un istor karantez get Robert Kennedy, ur politikour. Ar pezh a roas startijenn dezhi, hag e voe c’hoariet geti ur film arall. Posupl eo he defe bet un istor get ar prezidant Kennedy.\nHarzet e voe filmañ “Something got to give” e miz Even 1962, dre ma oa Marilyn skuizh-marv ha ne c’helle ket kenderc’hel get ar film. Ret e voe dezhi ha d’he mignon Dean Martin paeañ ur sammad arc’hant d’ar Fox evit torr ar c’hontrad.\nKanourez[kemmañ | kemmañ ar vammenn]\nEstreget aktorez ha diskouezerez-c'hiz e oa Marilyn, rak aktourez e oa ivez; kanet he deus war-dro 30 kanaouenn, "Do it Again", "When I Fall You" en o zouesk. Enrollet he deus sonennoù evit filmoù zo evel "Bye Bye Baby" er film "Gentlemen Prefer Blondes" pe c'hoazh "Specialzation" er film "Let's Make Me Love".\nD’ar 5 a viz Eost 1962 beure e voe kavet Norma Jeane, lesanvet Marilyn Monroe, marv en he zi e Los Angeles. Douaret e voe Marilyn d'an 8 a viz Eost e “Westwood Memorial Cemetery” e Los Angeles.\nUn nebeud bloavezhioù war-lerc'h he marv, klozet evel un emlazh, en deus bred-mezeg Marilyn, Ralph Greenson, roet bandennoù enrollet e-pad o emgavioù d'ar prokulor John Miner, evit ma rafe-eñ e enklask war marv Marilyn. Hervez an aotrou Miner e tiskouez ar bandennoù-se eo bet drouglazhet Marilyn, peogwir e oa leun a raktresoù resis evit he buhez : Lee Starsberg en deus roet arc'hant da Varilyn evit ma c'hoarife perzhioù gant Shakespeare. Hervez John e voe ouzhpennet sustañsoù a lakaas ar plac'h da gousket betek mervel. Met ne vo ket dalc'het soñj eus ar muntr dre m'eo bet nac'het gant mouezh Ralph Greenson bezañs an enrolladurioù.\nKanaouennoù enrollet[kemmañ | kemmañ ar vammenn]\n"Ladies of the chorus" eus film Ladies of the Chorus" e 1948\n"Every baby Needs a Da Da Daddy" eus film "Ladies of the Chorus" e 1948\n"Anyone Can See I Love You" er film "Ladies of the Chorus" e 1948\n"Kiss" eus film "Niagara" e 1953\n"She Acts Like a Woman Should" e 1953\n"When I fall In Love" e 1953\n"A Fine Romance" e 1953\n"Do It Again" e 1953\n"Diamonds Are a Girl's Best Friends" er film "Gentlemen Prefer Blondes" e 1953\n"Bye Bye Baby" er flm "Gentlemen Prefer Blondes" e 1953\n" When Love Goes Wrong" er film "Gentlemen Prefer Blondes" e 1953\n"Two Girls From Little Rock" er film "Gentlemen Prefer Blondes" e 1953\n"The River Of Return" er film "River of No Return" e 1954\n"One Silver Dollar" er film "River of No Return" e 1954\n"I'm Gonna File My Claim er film "River of No Return" e 1954\n"Down In The Meadow" er film "River of No Return" e 1954\n"Lazy" er film "There's No Business Like Show Business" e 1954\n"You'de be surprised" er film "There's No Business Like Show Business" e 1954\n"Heat wave" er film "There's No Business Like Show Business" e 1954\n"A Man Chases a Girl" er film "There's No Business Like Show Business" e 1954\n"After You Get What You Want, You Don't Want It" er film "There's No Business Like Show Business" e 1954\n"There's No Business Like Show Business" er film "There's No Business Like Show Business" e 1954\n"That Old Black Magic" er film "Bus Stop" e 1956\n"I Found a Dream" er film "The Prince and the Showgirl" e 1957\n"I Wanna be Loved By You" er film "Some Like it Hot" e 1959\n"Runnin' Wild" er film "Some Like it Hot" e 1959\n"I'm Thru With Love" er film "Some Like it Hot" 1959\n"Some Like It Hot" er film "Some Like it Hot" 1959\n"My Heart Belongs to Daddy" er film "Let's Make Love" e 1960\n"Specialization" er film "Let's Make Love" e 1960\n"Let's Make Love" er film "Let's Make Love" e 1960\n"Incurably Romantic" er film "Let's Make Love" e 1960\n"The Shocking Miss Pilgrim" sevenet get George Seaton e 1947\n"Dangerous Years" sevenet get Arthur Pierson, e 1947\n"You Were Meant for Me", sevenet get Lloyd Bacon, e 1948\n"Scudda Hoo! Scudda Hay!", sevenet get Hugh Herbert, e 1948\n"Green Grass of Wyoming", sevenet get Louis King, e 1948\n"Ladies of the Chorus", sevenet get Phil Karlson,e 1948\n"Love Happy", sevenet get David Miller,e 1949\n"A Ticket to Tomahawk" svenet get Richard Sale, e 1950\n"Right Cross", sevenet get John Sturges, e 1950\n"The Fireball", sevenet get Tay Garnett, e 1950\n"The Asphalt Jungle", sevenet get John Huston,e 1950\n"All About Eve", sevenet get Joseph L. Mankiewicz, e 1950\n"Let's Make It Legal", sevenet get Richard Sale, e 1951\n"Home Town Story", sevenet get Arthur Pierson, e 1951\n"As Young as You Feel", sevenet get Harman Jones, e 1951\n"O. Henry's Full House", sevenet get Henry Koster, e 1952\n"Monkey Business", sevenet get Howard Hawks, e 1952\n"Clash by Nigh", sevenet get Fritz Lang, e 1952\n"We're Not Married!", sevenet get Edmund Goulding,e 1952\n"Don't Bother to Knock", sevenet get Roy Ward Baker, e 1952\n"Niagara", sevenet get Henry Hathaway, e 1953\n"Gentlemen Prefer Blondes" sevenet get Howard Hawks, e 1953\n"How to Marry a Millionaire", sevenet get Jean Negulesco, e 1953\n"River of No Return", sevenet get Otto Preminger, e 1954\n"There's No Business Like Show Business", sevenet get Walter Lang, e 1954\n"The Seven Year Itch", sevenet get Billy Wilder, e 1955\n"Bus Stop", sevenet get Joshua Logan, e 1956\n"The Prince and the Showgirl", sevenet get Laurence Olivier, e 1957\n"Some Like It Hot", sevenet get Billy Wilder, e 1959\n"Let's Make Love", sevenet get George Cukor, e 1960\n"The Misfits", sevenet get John Huston, e 1961\n"Something's Got to Give" sevenet get George Cukor, e 1962\nAdtapet diwar « https://br.wikipedia.org/w/index.php?title=Marilyn_Monroe&oldid=1822610 »


Traoñienn Aran - Wikipedia\n(Adkaset eus Val d'Aran)\nUr bajenn Aran zo ivez.\nBanniel Traoñienn Aran\nTraoñienn Aran (Val d'Aran anv ofisiel okitanek, Vall d'Aran e katalaneg) zo un draoñienn eus ar Pireneoù a zo stag ouzh Spagn, e korn gwalarn Katalonia ar C'hreisteiz. E-kreiz aradennad ar Pireneoù emañ ha drezi e tremen ar stêr Garona. Unan eus traoñiennoù uhelañ ar Pireneoù eo (un drederenn eus an tolead zo a-us da 2.000 metr a-us ar mor), ha bez’ eo an tamm nemetañ eus Katalonia ar C'hreisteiz zo war kostez hanternoz ar menezioù-se, da lavaret eo al lodenn nemetañ eus Katalonia a red he dourioù war-zu an hanternoz ha war-zu ar Mor Atlantel. Troc’het eo diouzh ar peurrest eus stad Spagn gant menezioù uhel ha n’int treuzet nemet gant daou hent : un ode war an uhel hag un tunnel dindan torosennad ar Maladeta. Toullet e voe un tunnel kentañ dindan renad Franco, e 1948, hag e 2007 e oa bet digoret unan nevez en e lec’h. An ode a vez stanket alies gant an erc'h e-pad ar goañv. Abalamour da se eo bet diaes e-pad pell an darempredoù etre an draoñienn ha kreisteiz ar Pireneoù. Aesoc’hik e oa al liammoù gant an hanternoz, pa ne oa nemet diskenn a-hed ar stêr Garona da ober.\nUnan eus komarkoù Katalonia eo, kelc’hiet gant stad Frañs en hanternoz, Aragon er mervent, ha comarques katalan Alta Ribagorça ha Pallars Sobirà er c’hreisteiz hag er reter. Poblet e oa an draoñienn gant 9.960 a annezidi e 2015. Vielha eo kêr-benn an tolead.\nE Traoñienn Aran e vez kaozeet ur rannyezh eus an okitaneg a reer araneg anezhi. Un doare gwaskoneg eo, gant e zoare-skrivañ dezhañ. Yezh ofisiel an draoñienn eo an okitaneg, asambles gant ar c’hatalaneg hag ar spagnoleg. Holl anvioù-lec’h ar vro vihan zo en okitaneg hepken war ar panelloù (da skouer Vielha ha n’eo ket Viella evel ma vije skrivet e katalaneg hag e spagnoleg). Kelennet e vez araneg en holl skolioù abaoe 1984.\nEr Grennamzer e oa stag parrezioù Traoñienn Aran ouzh eskopti Sent Bertran de Comenge, zo ur gêr un tamm pelloc’h en hanternoz ha bremañ er Stad C’hall. Ul lodenn eus an eskopti-se e chomas an draoñienn betek 1802. Met er Grennamzer ivez e oa an draoñienn e dalc’h aotrouien eus an diavaez, a-bep-eil konted Bigorra, konted Comenge, konted eus Katalonia pe rouaned Aragon. Meur a wech e voe staget ouzh kurunenn Aragon (e 1067, e 1312...). E 1512 e voe adstaget da vat ouzh rouantelezh Aragon, a oa neuze un tamm eus rouantelezh nevez Spagn.\nAloubet e voe an draoñienn gant ar C’hallaoued etre 1808 ha 1815 hag un tamm eus an departamant Haute-Garonne e voe neuze (arondisamant Sent Gaudenç).\nE dibenn renad Francisco Franco e voe adsavet ensavadurioù emren an draoñienn. D’ar 26 a viz Gouere 1979 en em vodas dilennidi ha pennadurezhioù ar vro da grouiñ ar Bodad evit adsevel ensavadurioù istorel Traoñienn Aran.\nKuzul meur Aran (anvet Conselh Generau d'Aran en araneg) eo ar c’huzul dilennet karget da ren aferioù an draoñienn. Savet e oa bet e 1991 ha 13 ezel zo ennañ. Abaoe 1991 e vez lidet Devezh ar vro, bep bloaz, d'ar 17 a viz Mezheven, e koun an dilennadeg kentañ a oa bet evit ar c'huzul-se d'ar 17 a viz Mezheven er bloavezh-se.\nHiziv an deiz eo deuet an touristerezh da vezañ ur gennad a bouez bras e buhez an draoñienn.\nTraoñienn Aran, unan eus "comarques" (komarkoù) Katalonia\nKumunioù Traoñienn Aran\nUne vallée frontière dans le Grand Siècle. Le Val d'Aran entre deux monarchies, Patrice Poujade, PyréGraph, 1998, ISBN 2-908723-24-7.\nConselh Generau d'Aran (en okitaneg, katalaneg ha spagnoleg)\nLo Paissel, blog okitanek eus an draoñienn\nVal d'Aran - Université Laval, Kebek\nAdtapet diwar « https://br.wikipedia.org/w/index.php?title=Traoñienn_Aran&oldid=2000685 »\nTraoñiennoù ar Pireneoù\nKemmoù diwezhañ degaset d'ar bajenn-mañ d'an 19 Mez 2022, da 16:00.


Ar skrivadenn - Ur c'huzhiad avaloù douss-trenk\nMardi 26 mai 2020 à 20:32 -\nAl levr kentañ bet skrivet gant Fañch Peru, kontadennoù ha danevelloù berr embannet gant Skol Vreizh e Dastumad An Tri Aval e 1985.\nUr c'huzhiad avaloù douss-trenk 1985\nSkrivet en deus Fañch Peru un toullad levrioù, romantoù, eñvorennoù bugaleaj ha barzhonegoù, en ur yezh aes ha levezonet gant brezhoneg e gavell.\nLennadenn Ur c'huzhiad avaloù douss-trenk\nEvel ur c'hurzhiad avaloù, setu amañ un dornaad kontadennoù ha danevelloù berr, douss pe drenk, c'hwerw pe douss-trenk, laouen pe drist evel ar vuhez. Amañ " Trubuilhoù a re vew "\nSkrivadenn Ur c'huzhiad avaloù douss-trenk\nIvonig, eme homañ gozh, tost da zeg vloaz ha pewar-ugent dehi, " pa varwin n'es ket da lakaad ahanone-barzh ar vered newez, hañ ! Nann, me 'm eus c'hoant da chom e-barzh an heni gozh. Klewed a res ? Med n'ouson ket perag e larañ se dit , koll amzer a ran: te, morvad a vo marw araokon !" ( skritur al levr 1985)\nKelenner brezhoneg eo bet e Landreger, maer Koñfort-Berc'hed e Treger a-raok mont war e leve.\nE romantoù _Enezenn an eñvor,_1991. An traoniennoù-glas Embannadurioù Skol Vreizh ,1993. Kernigelled ar Goañv ,1997. Eus an aod vev d’ar c’hoad don 2002, Glizarc'hant Skol Vreizh,2002. _Kañfarded Milin ar Wern,_2008.\nKontadennoù ha danevelloù Ur c'huzhiad avaloù douss-trenk (kontadennoù ha danevelloù berr), Skol Vreizh, Dastumad An Tri Aval, 1985. Ar C'hizeller hag Ar Vorganez, Skol Vreizh, 2016.\nSkridoù evit ar re yaouank Teñzor Run ar Gov ,Skol Vreizh, Dastumad An Tri Aval, 1988. Bugel ar c'hoad, Skol Vreizh, 1993. Gwaskado, Skol Vreizh, 2004. Eñvorennoù Melen, ki bihan rodellek, 1999. Bigorned-sukr ha bara-mel, Skol Vreizh, 2014.\nBarzhonegoù Kroget eo Fañch Peru da skrivañ barzhonegoù diwezhatoc'h, war-dro ar bloavezhioù 1990. Ar c'hentañ levr barzhonegoù skrivet gantañ a oa divyezhek Etrezek an aber sall / Vers l'estuaire salé, Skol Vreizh, 1995. Hentoù ar c'hornog (divyezhek), skrivet e 1998. Va enezenn din-me deuet er-maez e 2000. (brezhoneg hepken) Gwenojennoù hon huñvreoù ,2007 (divyezhek). Ur vuhez kazh, Une vie de chat, Skol Vreizh, 2010. Kan ar stivell, 2012, (divyezhek)\nTroidigezhioù neus bet graet ivez.\nUr c'huzhiad avaloù douss-trenk , Skol Vreizh, Dastumad An Tri Aval, 1985


Kontañ ha marvailhat e Breizh | Becedia\nAozer : Fañch Postic / Kerzu 2021\nGwall nebeut a bled a oa bet taolet ouzh marvailhoù Breizh betek ar bloazioù 1870, ha kement-se diwar goust ar gwerzioù a veze kavet brasoc’h dudi enno gant an dud lennek ha gouiziek e-keñver kened hag istor, ouzhpenn bezañ gwelet evel ur perzh difer, ur perzh diouzh bro-Vreizh da vat. Kalz re heñvel e veze kavet kontadennoù Breizh gant ar re-se ouzh re Perrault pe Grimm. Daspugn kontadennoù, eta, a voe graet nebeutoc’h ha diwezhatoc’h eget dastum tonioù, sonioù ha gwerzioù. War gan ha war don eo e teuas war glev da gentañ emsav sevenadurel ar bloazioù 1970, setu ma voe ranket gortoz deroù ar bloazioù 1980 a-benn gwelet ur rummad nevez a gonterien oc’h ober ton d’hor marvailhoù en-dro.\nGwerzioù da gentañ\nPriziet evel ma veze ar gwerzioù dreist pep tra, sed aze-e-touez abegoù all-perak ne voe ket e Breizh a zastumad marvailhoù heñvel ouzh Kontadennoù ar bugaleaj hag an oaled gant ar baotred Grimm, kerkent ha deroù an XIXvet kantved. Diembann e oa chomet an dornad kontadennoù bet teskaouet gant Aymar de Blois (1760-1852) hag an Itron de Saint-Prix (1789-1869) war-dro 1820-1830, koulz hag ar re bet kouchet dre skrid gant Kervarker (1815-1895) e-tro 1840, daoust ma oa anezho ar c’hentañ re bet dastumet.\nO klask war-lerc’h traoù kaer ha kurius\nHervez tud evel Corentin Tranois (1799-1873), Émile Souvestre (1806-1854), embannet gantañ e Foyer breton e 1844, Alfred Fouquet (1807-1875), Ernest du Laurens de la Barre (1819-1881), Amable Troude (1803-1885), Gabriel Milin (1822-1895), ha reoù all c’hoazh, e ranked « kempenn » ar c’hontadennoù just evel ma voe graet d’ar gwerzioù ha d’ar sonioù bet embannet gant Kervarker en e v/Barzaz-Breiz, a-raok o reiñ d’an dud da lenn, ha tud desket anezho evel just. Diouzh ur pleg implijet stank dre al lennegezh dre vras, e veze leurennet an istorioù a seurt ma ’n em gavjent en ur Vreizh livus ha kurius. Un nemedenn a voe koulskoude : Elvire de Preissac, an itron gontez a Cerny (1818-1899), daoust dezhi bezañ adveret hag adaozet he zestennoù ivez.\nOadvezh aour an dastumerien\nN’eo ken met e diwezh ar bloazioù 1860 ma voe degaset gant Fañch-Mari an Uhel (1821-1895) ur mod strishoc’h ha spisoc’h da zaspugn ha da embann : gant e levr Contes bretons (1870) e voe boulc’het, evit ar Frañs, an hent d’an doareoù « skiantel » da labourat, ha digoret un oadvezh aour evit an dastum hag an embann. Paul Sébillot (1843-1918) an hini e voe den meur an oadvezh-se, kelennet ma oa bet gant an Uhel. Ouzhpenn kas da bennvat e Breizh-Uhel un dastumadeg diouzh an druilh ha diouzh an dibab war un dro, hennezh zo bet bras-kenañ e berzh, e diabarzh Frañs koulz hag en diavaez, evit a sell anavezout ha skignañ al lennegezh dre gomz. A-drugarez dezhañ dreist-holl emañ Breizh-Uhel e-touez ar rannvroioù pourvezet ar gwellañ war an dachenn-se : klokaet e voe e zastumadeg pelloc’h gant tud evel Adolphe Orain (1834-1918), Oscar Havard (1845-1922), François Duine (1870-1924), ha reoù all c’hoazh.\nE 1884, Sébillot, a-gleiz, poltredet gant an Uhel, a-zehoù, hag ar skrivagner Ernest Renan : tri den ez eo bet savet ganto studi al lennegezh dre gomz da renk ar skiant. Ouzhpenn bezañ bet oberour ur mell dastumadeg vras, Sébillot an hini eo ivez en deus danzeet ar c’hentañ binvioù klaskerezh (goulennaoueg, levrlennadur...), embannet oberennoù sintezenn, roet lañs e 1881 d’an dastumad « Lennegezhioù pobl eus an holl vroioù », unan eus dastumadoù meur al lennegezh pobl, krouet ar Société des Traditions Populaires hag, e 1886, ur gelaouenn dezhi ar memes anv. Lavaret a c’heller ez eo bet Sébillot un tad evit studi ar c’henelioù er Frañs, ma ’z eo perzh Breizh unan pennañ enni. Dastumadeg prevez.\nFolklor hag Emsav\nE Bro-Gwened, bet laosket a-gostez un disterañ gant an dastumerien veur, e savas dudi gant dale : dastumadegoù brav a voe graet avat gant Pierre-Marie Lavenot (1836-1895), Jérôme Buléon (1854-1934), Frañsez-Mari Kadig (1864-1929), Zacharie Le Rouzic (1864-1939), Joseph Frison (1887-1968), hag Iwan an Diberder (1887-1959). Lod, « emsaverien » anezho kentoc’h, a embanne o youl da zerc’hel bev ur sevenadur dre gomz en arvar evel ar yezh.\nChomet an dastum a sav etre an daou vrezel : Kristof Jezegoù (1864-1953), Ivon Krog (1885-1931), Yann ar Floc’h (1881-1936), Erwan ar Moal (1874-1957, Dirnador), Klaoda ar Prat (1875-1926), etc., a ya a-wechoù da glask o awen e-barzh hengoun ar bobl evit krouiñ oberennoù brezhonek. E-giz-se ne gav ket abeg enno tud an eil Emsav, na welont er « c’hontadennoù bugale » (Manifeste de Gwalarn, 1925) nemet ul lennegezh eus an amzer dremenet ez eo dav en em zieubiñ diouti.\nAdkrog an teskata er bloazioù 1950, e-barzh ur framm spis a-fet skiant : pep a eostad kaer a zeu gant Ariane de Félice (1921- ?) er Briver, ha Geneviève Massignon (1921-1966) koulz er Briver hag e Bro-Dreger. Marcel Divanac’h (1908-1978), diouzh e du, zo bet o tastum er Vro Vigoudenn.\n« Hep konter n’eus ket a gontadenn » (Per-Jakez Helias, Le Quêteur de mémoire)\nPa gonter dre gomz e ranker kaout ur c’honter ha selaourien, anat a-walc’h, koulskoude ne voe ket a-raok 1869 ma voe poltredet gant an Uhel Marc’harid Fulup, anezhi ur gonterez hag ur ganerez bet ganet e 1837, ha titourerez pennañ hennezh. War a hañval e oa ar wech kentañ e Frañs. War-lerc’h an Uhel e oa bet tapet ar pleg – pas bewech avat, na tost – da venegiñ ar mammennoù a oa bet puñset enno. Un depeign eus Marguerite Courtillon skrivet berr gant Adolphe Orain, un tammig titour bennak gant Sébillot pe an abad Kadig diwar-benn o zitourerien, nebeut a dra a zo chomet a-benn ar fin a-zivout ar mod ma veze desket ha kelennet ar c’hontadennoù evit o c’has pelloc’h, ha pere e oa an digarezioù pe an doareoù da varvailhat. Da c’houde an Eil Brezel Bed, gant klaskerezh skiantel Ariane de Félice pe Geneviève Massignon, e voe resisoc’h an titour degaset.\nUn arz dre gomz\nTre betek eil hanterenn ar bloazioù 1970 avat, emañ c’hoazh an testennoù e-kreizig kreiz ar jeu evit an darn vrasañ eus an dastumerien hag ar glaskerien : « lennegezh dre gomz » ya laouen, met « lennegezh da gentañ ». Padal deskiñ, eñvoriñ, kelenn ar c’hontadennoù, kement-se holl a vez graet diouzh ur mod dre gomz, diazezet war troioù-micher resis da geñver un drovezh ispisial (beilhadegoù ha kement zo). Reiñ fed d’ar c’henarroud, evel lodenn eus ar gontadenn da vat, sed unan eus ar perzhioù pennañ a vo degaset da studi al lennegezh dre gomz e-doug ar bloazioù 1970. Jean-Louis Rolland (1904-1985), bet goulennataet gant Donatien Laurent - a-douez tud all – ez eo prizius an titour en doa roet diwar-benn ar mod m’en doa desket kontañ, ha penaos e veze eñvoret, merzhet ha klevet ar c’hontadennoù gantañ. Betek ober e soñj e-unan war orin ar re-se zoken. Diwar ar blazig-se e c’heller faltaziañ hepken pegen pinvidik ha soutil e tlee bezañ arz ar gonterien.\nDre hentoù ar muzik e oa deuet da gentañ an emsav sevenadurel er bloazioù 1970, ha diwezhatoc’h hepken dre re ar marvailhoù. Mont a ra ar Yann gonter da zastumer p’en devez tro d’en ober, evel Jude Le Paboul (1920-2001) pe Albert Poulain (1932-2015). Diwar an dudi nevez savet e-mesk an dud abaoe ar bloazioù 1980, ez eus bet embannet meur ha meur a deskad kontadennoù, pe e vijent bet diembann betek henn pe diaes da gavout. Da geñver festoù, beilhadegoù, eur ar marvailh, ha kement zo, e vez galvet konterien eus ar rummad nevez, lod a vicher, lod all a youl vat, mennet holl da genderc’hel gant arz dre gomz ar marvailhat ha d’ober ton dezhañ. Bez’ e ranker lavaret evelkent n’eo ket stank ar re a vez o varvailhat e brezhoneg pe e gallaoueg evit c’hoazh, nag ar re a gustum kontañ marvailhoù meur an hengoun dre gomz.


Trizekved pennad — II - Wikimammenn\nTrizekved pennad — II\nR. Prud’homme, 1903 (p. 337-339)\n◄ War al lestr adarre. — ’Leiz eur baner ’vit dek kwennek Martoloded o prezek d’imp. — Eur c’hure euz a Vrest o prezek d’ê. — Eun Eskop Al lestr war hel-penn : Son an drouk-mor ►\nD’ar zul, ar 15ed a Wengolo. — Ar mor a finv ar beure-man. Koulskoude e kaner an oferen bred, eun oferen « a daer wern » *gouez d’ar *verdidi : *avieler hag *abostoler a zo enni. An oferenner eo an Au. ’n Eskop Toulotte, euz Urz an Tado Gwenn. Setu pemzek miz ’boue e oa en kouent Santez-Anna Jeruzalem : breman a ya da Rom. Treut eo ken ec’h eo, dizec’het m’eo bet e gorf gant heol ar Sahara. Ahendall an euz ær vad, ’pez a c’heller kaout. Ha tamm tro e-bed gantan : komz *hegarad a ra ouz n’euz fors piou.\nGoude aviel an oferen bred e ra an Au. Corre, kure Sant-Louiz a Vrest, eur brezegen ’vit ar verdidi : rak ar c’hommandant hag an darn vuian euz e dud a zo azeet er chapel, dirak an auter veur. Me ’gred o deuz plijet d’ê e gomzo : rak komzo kalonek e oant, ha komzo a bouez, mad da greski war eun dro o fianz hag o c’harante e-keñver an Itron Varia. ’Vit ma *tereje e brezegen ouz ar gouel a hirie, gouel an hano santel a Vari, an euz displeget d’ê pegen talvouduz eo an hano-ze ’vit an holl hag ispisial ’vit an dud a vor : hen laret aliez a fell d’ê, a c’heno hag a galon. ’Vit kaout fianz ennan, n’o deuz nemet en em envori penauz eo bet savetaet martoloded ha soudarded al lutanan Henri a oa, n’euz ket pell, o vrezelian en Bro-Chin. E oant eta en Pekin, o sikour ar gristenien d’en em difenn ’barz ar Pei-Tang, pa weljont ’uz d’ar mogerio skeuden eun Itron Wenn. Ar Werc’hez a oa hi he-unan, ar Werc’hez a bedent arauk euz o gwellan. Prest goude, e tigoueas d’al ludanan kouean war an dachen, skuilhet gantan e oad evit Doue ha ’vid e Vro. Mes e dud a oe savetaet gant ar Werc’hez. De he gouel Hanter-Est ec’h arruaz soudardet all euz an Europ, a reaz d’ar Chinoaed kemer an tec’h.\nDa 1 heur, prezegen gant an Tad Bailly, diwar-benn ar Groaz Zantel.\nSetu, ’vit-se, ar mor o tont da vean tær ha da grozal : na c’houl ket, marvad, e ve gouspero hirie, Ma ! na vo ket.\n↑ Eur Breizad, pa oa ouz a Blouvouskan, eur barrouz eus a Vro-Dreger. Eno ive eman e ve.\nAdtapet diwar « https://br.wikisource.org/w/index.php?title=Trizekved_pennad_—_II&oldid=104657 »\nKemmoù diwezhañ degaset d'ar bajenn-mañ d'an 25 Gou 2017, da 09:29.


Kastell Lehon - Wikipedia\nKastell Lehon e 2006\nKastell Lehon zo e kumun Lehon e-kichen Dinan, e Breizh-Uhel.\nEmañ ar c’hastell er c’hreisteiz da Zinan war un dorgenn 70 metr uhelder. Nepell emañ diouzh ar stêr Renk ha diouzh an hent bras a gas eus Roazhon da Zinan.\n2 An diskar hag an adsav\nE 1065 e voe taget ur c’hastell e-kichen Dinan gant Gwilherm an Alouber, pallenn-moger Bayeux\nUr c'hastell koad a voe savet da gentañ, en Xvet pe en XIvet kantved. Anv a reer anezhañ evit ar wech kentañ en ur skrid eus 1034\nWar pallenn-moger Bayeux e weler argad ur c’hastell, gant ar gerioù-mañ dindan : "contra dinantes" (a-enep tud Dinan). Tennañ a ra ar c’hastell skeudennet da gastell Lehon, kalz muioc’h eget da hini Dinan. Perc’hennet e oa an daou gastell, ouzhpenn, gant aotrouien Dinan...\nE 1168 Herri II, roue Bro-Saoz, a lakaas seziz war ar c’hastell difennet gant aotrouien Dinan, met en aner. N’eo nemet er bloavezh war-lerc’h, e 1169, e teuas a-benn da gemer ar c’hastell ha da zistrujañ anezhañ.\nE dibenn an XIIvet kantved hag e deroù an XIIIvet kantved e voe adsavet ar c’hastell gant Rolant Dinan hag e ziskennidi. Rivinoù eus ar c’hastell-se eo a weler bremañ e Lehon.\nEn XIIIvet kantved e tremenas ar c’hastell eus familh aotrouien Dinan da familh Avaogour. E 1264, Alan Avaogour a werzhas kastell Lehon ha kastell Dinan d’an dug Yann Iañ ar Rouz. Dont a reas kastell Lehon da vezañ sez galloud an dug evit korn-bro Dinan.\nE 1341 e krogas Brezel hêrezh dugelezh Breizh etre Yann Moñforzh ha Charlez Bleaz. E 1359 e voe lakaet seziz war kastell Lehon ha war kêr Zinan gant ar Saozon, renet gant Herri, dug Lancaster. E dibenn ar XIVvet kantved, goude emglev Gwenrann, a lakae fin da Vrezel hêrezh dugelezh Breizh, e teuas en-dro kestell Lehon ha Dinan etre daouarn an dug Yann.\nE dibenn ar XVvet kantved e voe lakaet kreñvaat mogerioù ar c’hestell gant an dug Frañsez II. Aspadennoù eus kement-se a weler hiziv c’hoazh. Met ne voe ket a-walc’h evit stourm ouzh ar C’hallaoued : goude drouziwezh Sant-Albin-an-Hiliber d’an 28 a viz Gouere 1488, ar gouarnour a rentas alc’hwezioù kêr "pour éviter le pillage, les robberies et les efforcements de femmes" (kuit da gaout skrap ha riñs enni ha kuit d’ar merc’hed bout gwallet".\nAn diskar hag an adsav[kemmañ | kemmañ ar vammenn]\nDilezet e voe ar c’hastell e 1490, pa oa o kouezhañ en e boull, met implijet e voe c’hoazh e-pad ar brezelioù a relijion e 1590.\nE 1664 e voe roet rivinoù ar c’hastell gant roue Bro-C'hall, Loeiz XIII da Charles Bruslard, an abad a oa e penn abati Lehont, d’ar venec'h da dapout mein eno evit kempenn savadurioù o abati.\nDaoust ma ne chome nemet dismantroù eus ar c’hastell e kendalc’he gouarnour Dinan (betek an Dispac'h Gall) da vezñ anvet "Gouarnour kestell Dihan ha Lehon".\nE-pad an Dispac'h gall e voe prenet ar c’hastell gant un aotrou Reslou de Guemen. Dek vloaz goude e c’houlenne an aotrou-se digant an ti-kêr aotre da zispenn an tourioù hag ar mogerioù. Laouen e voe ar c’huzul-kêr pa c’hallas evel-se kaout mein a-leizh da bavezañ an hent a-hed ar Renk. Gant an dispenn-se e voe daouhanteret uhelder an tourioù.\nAr c’hastell sklêrijennet e-pad an noz\nDiskennidi Reslou de Guemen a brofas an dismantroù d’ar barrez e 1872, en ur c’houlenn ma vije savet ur chapel warno. E 1875 eta e voe savet ur chapel, gouestlet da Sant Jozef. E 1964 e voe freuzet ar chapel ha ne chom anezhi nemet delwenn Sant Jozef.\nAbaoe 1905 eo perc’hennet ar c’hastell gant ar gumun. Lakaet e voe war roll ar monumantoù istorel d’ar 4 a viz C’hwevrer 1926, met tennet e voe alese e 1931 war c’houlenn an ti-kêr. E 2004, war c’houlenn ar maer, e voe lakaet ar c’hastell en-dro war roll ar monumantoù istorel. Etre 2003 ha 2006 e voe labourioù da gempenn ha da suraat al lec’h. Hag abaoe miz Mezheven 2006 eo digor ar rivinoù d’ar weladennerien.\nChâteau de Léhon, Françoise Picarda, 2006\nKastell Lehon war lec’hienn an ti-kêr (e galleg)\n↑ En Istor Breizh gant Dom Lobineau e konter e oa bet taget ar c’hastell e-pad ar brezel etre Odo, kont Penteür hag Alan, mibien o-daou d’an dug Jafrez Iañ, hag e oa bet aloubet gant Alan.\nAdtapet diwar « https://br.wikipedia.org/w/index.php?title=Kastell_Lehon&oldid=1638641 »\nKemmoù diwezhañ degaset d'ar bajenn-mañ d'an 16 Ebr 2015, da 14:13.


Bepred e vez Raktresoù... ha traoù kadarnaet endeo.\n4 c’hentel vrezhonek zo diwar vremañ, gant 4 live disheñvel :\n· live 1 : evit deraouidi hep tamm anaoudegezh ebet eus ar yezh pe dost, ha c’hoant ganto deskiñ hor yezh veur, evit kaout darempredoù donoc’h gant o endro, ha pa vefe istorel, sevenadurel pe denel.\n· Live 2 : evit tud gant un tammig anaoudegezh eus ar brezhoneg, pe fals deraouidi m’ho peus c’hoant (tud bet e live 1 e-pad ur bloavezh, pe bet en ur staj brezhonek ur wech bennak, pe c’hoazh bet klevet brezhoneg tro dro dezho pa oant bihan)\n· live 3 : evit tud gouest da gaozeal (“komz a c’hellan met diaes eo din c’hoazh”) ha c’hoant ganto peurzeskiñ ar yezh, koulz dre skrid ha dre gomz. Adalek al live-se e vez kelennet e brezhoneg penn-da-benn, gant ar ger-stur : “ger gallek ebet !“\n· live 4 : evit ar re en o bleud gant ar brezhoneg ha c’hoant ganto peurstudiañ diaesterioù zo. E-barzh al live-se evel-just e rankomp bezañ fealoc’h c’hoazh d’hor ger-stur : “ger gallek ebet !“\n· Kentelioù ouzhpenn : ur Sadorn bep miz int digor da holl izili Kalon Plouha (a heuilh kentelioù brezhonek bep sizhun pe get) c’hoant ganto mont war-raok pe en em voazañ ouzh ar yezh : tu zo, evit kemer perzh, da emezelañ da Galon Plouha (20€) ha pa ne vefec’h dedennet nemet gant se. War ar bajenn “HAG A NEVEZ” e vez skrivet deiziad an hini a zeu.\nEvit lakaat ho anv er c’hentelioù-se, e c’hellit skrivañ da unan ac’hanomp :\nda Fañchig, da Golina pe da Domaz\nOuzhpenn kentelioù brezhonek a vez graet gant Kalon Plouha evel-just,\n· Baleadennoù a vez aozet gwech an amzer er vro evit dizoleiñ ar c’hoadoù, an hentoù don, ar sterioù, pe c’hoazh al laboused... met dreist-holl evit daremprediñ an eil gant egile, en ur gaozeal brezhoneg evel-just ! E Plouha pe tro war dro e vezont aozet peurliesañ : e Breheg, e Beg Plouha, e Lanleñv, e Staol ez eus bet anezho dija.\n· Prezegennoù a vez tu da glevet alies ivez er skolaj e Plouha pe en Oaled Vrezhon : Gwennole Ar Menn, Daniel Giraudon, Yann Taleg da skouer o doa bet ar vadelezh da ginnig deomp o oberennoù. Liesseurt-tre e vez an temoù kinniget.\n· Sonadegoù a glasker aozañ ivez : e Chapel Kervaria an Iskwit e oa bet aozet div er bloazioù tremenet : da gentañ e oa Anne Heyman (telennerez eus ar Stadoù Unanet) a oa deuet da reiñ deomp da glevet douster sonioù he zelenn geltiek, ha da c’houde hor boa bet mil plijadur o klevet hini Yann Fulub Dupuis (unan eus ar re wellañ e Breizh evit seurt benveg) deuet a-ratozh e Kervaria, gant e strollad sonerien ha kanerien dispar a-bezh, Kervalan e anv.\nDa-geñver staj brezhonek 2004 hor boa degemeret Ifig Troadeg : arbennik war an dastum eo eñ, gant-se en doa roet deomp da glevet gwerzioù eus ar c’haerañ. E 2005 ha 2006, Louis-Jacques Suignard a oa deuet ; hag e 2007, Louis-Jacques adarre, gant e geneil Yann-Gireg ar Barz, hag ar strollad DESKOMP da geñver 2 sonadeg.\n· Ur c’hig-ha-farz a vez aozet bep bloaz, a-benn reiñ kalon d’ar muianiver da gregiñ e-barzh, a-gevret ganeomp. E 2003 hor boa fardet holl a-gevret hor c'hig-ha-farz kentañ, ha mat e oa me lâr deoc’h !\nTremenet eo an darvoud evit 2008 endeo. Dispar e oa bet an aergelc'h. Ma fell deoc’h kemer perzh evit ar wech o tont, embannet e vo, kerkent ha resisaet an deiziad, er bajenn “hag a nevez ?”\n· Ur Fest-noz a oa da-heul kig-ha-farz 2005 : deuet oamp a-benn anezhi, aozet e vo en-dro en dazont eta.\n· Pe ur Fest-deiz evel e 2008, da-heul ar c’hig-ha-farz...\n· Ur staj brezhonek a vez aozet e-pad ur sizhun diouzh an hañv.\nEvit ar eizhvet gwech e oa bet graet er bloaz-mañ. Berzh en doa graet ar staj e 2003, a-dra-sur, gant 25 stajiad. Gwelloc’h e oa bet c’hoazh e 2004 gant 30 stajiad hag, e 2005, an 32 stajiad hag ar 4 c’helenner a oa laouen-kenañ gantañ !\nAdaozet e vo c’hoazh er bloavezhioù o tont gant ar spi e kendalc’ho da vont war wellaat ha war greskiñ...\nKentelioù a vez bemdez eus 9e betek 15e30, ha goude-se obererezhioù liesseurt betek 18h-18e30 (diouzh tro). Kinnig leun a obererezhioù liesseurt ouzhpenn ar c’hentelioù a fell deomp, a-benn reiñ tro d’an dud da zizoleiñ traoù a-drugarez d’ar brezhoneg.\nWar dro 160 € eo ar sizhunvezh staj-se (120 € evit ar studierien pe an dud dilabour)\nsed amañ un alberz eus staj ar stajoù kentañ...\n... hag ivez luc’hskeudennoù eus hini 2010\nTaolit pled ne vez ken anv a "Staj" abaoe 2010, hogen a "Festival ar brezhoneg e Bro-Oueloù”, kel lies a oberoù a vez kaset en e ser.\nMa fell deoc’h dont d’unan eus hon abadennoù kaer ha liesseurt, skrivit ‚ta !


Guirionéeu ag er Religion/Chapistr 101 - Wikimammenn\nGuirionéeu ag er Religion/Chapistr 101\n◄ Ol en treu crouéet e vrud hag e bredêg t’emb puissance en Eutru Doué. N’en dès meit er religion hag er fé e hra d’emb hanàouèt Doué. Red-é bihuein revé er fé. ►\nCHAPISTR UNAN HA CAND.\nn’en dès meit er religion hag er fé e hra d’emb hanàouèt doué.\nI. Bras pé brassoh vehé maleur mab-dén, a pene laquehé quet er religion sclærdér ha reihtæt én é spered. Hàg ean e hellehé bout é gùirioné dalledigueah ha folleah erbet de béhani ne vé quet a nehou taulet, a pe vé é hunan hemb secour a berh Doué ? Hilleih a bopleu e zou bet gùélet é rantein inour d’en droug ha de bep sort fallanté ; adoret ou dès bet èl douéèd er vrassan torfæterion ag en doar, hag ind ou dès bet pléguet ou deuhlin dirac airon, bohèd, cohlaïeu ; anfin bet-ind bet beta sellèt èl ou doué bousil el lonnèd.\nGuet a bayannèd ! guet a anemisèd d’er fé, renavièd pé huguenaudèd e zou bet couéhet é creis en dihoeldæt méhus-cé, hag e zou bet feahet guet en ol fallantéieu loussan. Splan é hrant t’emb d’hanàouèt penaus, hemb religion hag hemb fé, mab-dén e za de vout dal a spered hag èl hemb ræson erbet.\nII. Er religion, er fé a grechéneah e zistruge en dihoeldæt ag er spered hag e hra splannein muyoh parfætioneu Doué eit n’en dès biscoah guellet er gobér en abillan rah ag en dud guet ol é sciance.\nEr religion e zisq d’emb é ma quen ihuel brastèd ha majesté en Eutru Doué, ma hel guet ur gonz lacat de vrancellat en doar hag er pilérieu ag er firmamant, hag é crein dirac-z-hou en Ælèd hag ol er Brincèd ag en nean. Er religion e zisq d’emb é ma ol er rouanné ag er bed quen distér étal d’hou, que n’en dé quet hanni a nehai, guet ol ou ranteleaheu, mad de vout fang de staguein doh é dreid, rac é buissance-ean e zou hemb fin ; er religion e zisq d’emb é hel Doué guet ur guir crouéein ur million a vroïeu brassoh, caërroh eid en hani e huélamb dirac hun deulegad ; en en dès un hanàuedigueah quer splan a bep-tra, ma huél ar en dro ol er péh e zou bet, er péh e zou, er péh e vou, hag open, er péh e hel donnèt de vout un dra-benac.\nQuenevé er religion, ne houyehemb quet é ma é Brovidance santel e guemér sourci a guement tra-zou crouéet, é cass hag é tégass peb-tra dré é furnès, ha ne za nitra dré avantur ; mæs é ma ean-é e ra d’emb en drougueu èl er madeu, er boén querclous èl el lehuiné, hag é chervigeant rah d’emb eid hur salvedigueah revé é volanté santel.\nEr religion e zisq d’emb é ma Doué just ha santel, ha revé é justice hag é santeleah, ean en dès merchet de bep-tra ul lézen de héli. Er péh e zou énep d’el lézen-cé e zou er pihêd. Èl-cé, ean en dès caz ha poén doh er péh e zispen é lézen hag e zistruge er stad é péhani é laq en ol treu. Chetu er péh e hra dehou punissein dalhmad er péhèd él léh m’hum gav. Er religion e zisq d’emb é hès millioneu a ælèd dannet aveid ur péhèd, ha n’en dès chet reit pardon erbet dehai, eit rein d’emb d’hanàouèt é ma quer just ha quer santel en Eutru Doué hag el lézen en dès groeit, que n’en dé quet rai un éternité eit punissein er rè en dès clasquet hi distruge. Er religion e zisq d’emb é ma bras caranté ha madeleah Doué é quevér quement dén e zou ér bed, hag é vehé sammet a bep sort torfæteu ; ean e zesir a zevri salvedigueah en ol dud ; ean e ra dehai moyandeu d’hum salvein ; ean e horto ma tei er péhour trema z’hou, ha mar da, ne zispris quet é galon glaharet ; én ur guir, Doué e zou patiant ér bed-men, rac ean en dès en éternité eit punissein er ré ne vennou quet hum rantein dehou. Er reiigion e zisq d’emb penaus Doué n’en dé idan perh hanni hag éma en ol idan é berh-ean ; é ma nehou perpet er memb : hinihue é ma er péh ma oé déh ; arhoah ha de ol viscoah é vou attàu Doué. Eurus-é, ean en dès én-hou é hunan treu erhoalh eit bout læn a eurustæt, ha millioneu bro ne fehent quet goalhein un Doué, a p’en dé er stirèd hag en treu crouéet aral, er reihtæt e zou ol dré er bed n’en dint meit labour é visièd.\nEr religion e ra d’emb ehué hanàuedigueah ag er mistérieu. Hi e lar d’emb petra e hré Doué én éternité é raug crouéein er bed : Doué é raug crouéein ol er péh e huélamb quer-clous èl er péh ne huélamb quet, hum huélé hag hum hanàué én é barfætioneu hemb fin. Er gùél ag é barfætioneu hag en hanùuedigueah en dès a nehai e zou èl ur miloër bihue a nehou é hunan, péhani e zou haval doh-t-hou, quement èl d’hou, er memb tra guet-hou, Doué èl d’hou ; hag en hanhuein e hramb Doué er Mab, en eil Berson ag en Drindèd, èl ma hanhuamb Doué en Tad er vamen éternel hag infini a béhani é ta Doué er Mab.\nDoué en Tad ha Doué er Mab, doh hum huélèt ha doh hum hanàouèt a ol viscoah, hum gâr en eil hag éguilé ; hag er garanté-zé e zou étré-z-hai, hag e za ag en Tad hag ag er Mab, e zou er Spered-Santel, trivèd Person ag en Drindèd. Ni en hanhue eit quement-cé ur spered a garanté, péhani e zou Doué èl en Tad hag èl er Mab, ha péhani ne hra meit un Doué hemb quin hag ur memb Doué guet-hai. Chetu quement èl ma hellamb larèt un draic benac a zivout er Mistér adorabl ag en Drindèd.\nIII. Er religion e zisq d’emb penaus en Eutru Doué e zeli bout inouret drest quement tra e zou, hag én nean hag ar en doar. Mæs tra erbet a ol er péh en dès prouéet ne hel rantein dehou un inour bras erhoalh eit bout jaugeabl doh-t-hou ; rac-cé, hag é tehé ol en dud d’un dro guet ol er péh en dès buhé a hendaral eid inourein Doué, rah en inourieu e rantehent dehou e vehé quer bihan tra, ma ne seblantehent quet dirac é santeleah hemb fin. Distérroh e vou hoah hanàouèt mêlationeu mab-dén é quevér ur vrastèd quen ihuel mar chongeamb en en dès hum zistérreit dré er péhèd hag hum laqueit dré-zé én ur stad é péhani é vehé bet goannoh pé goan.\nNeoah, Doué e houlen bout inouret guet é vugalé dré adorationeu péré e hellehé lacat é ol barfætioneu de splannein ar en doar hag én nean. Ean e ven ma hrei mab-dén é beah guet-hou. Er religion e zisq d’emb penaus é hellou Doué bout inouret èl m’er mérit ha penaus é hellou mab-dén gounit é beah. Chetu er péh e zou arrihuet eit quement-cé : Mab Doué, en eil Berson ag en Drindèd, Jesus-Chrouist, en dès hum hroeit dén ; èl-cé, rac m’en dé Doué-Dén, ean e rant inour hag adoration parfæt de Zoué ; ha rac m’en dé Dén-Doué, ean e sàu en natur a zén quen ihuel, hag hi dégass de vout quer santel ha quer parfæt, m’en dé gùir larèt é ma mab-dén accord guet Doué hag é peah guet-hou. En Æèd ind-memb, èl m’en dé merchet ér preface ag en Overen, querclous èl ol en dud, e rant de Zoué ou adorationeu hag ou mêlationeu dré Jesus-Chrouist Dén-Doué ; anfin dré Jesus-Chrouist Dén-Doué en en devé er péhour é bardon.\nMæs ol en treu caërran e hellehé hoah er religion disquein d’emb a zivout en Eutru Doué, ne hrei quet d’emb de gompren unan hemb quin ag é barfætioneu, rac mé mant drest ol spered mab-dén. Ér baraouis-vou en hou cùélehemb, ô men Doué ! en hou ç’hanàuehemb a barfæt ! Eurus enta er ré e zougeou displige t’oh hag hou chervigeou ! Eurussoh hoah er ré hou cârou a greis ou halon ér bed-men ! ind hou cârou ehué ér bed aral !\n1° Me lacou ol me studi d’hanàouèt er gùirionéeu gaër e zisq d’ein er religion santel a grechéneah. 2° Me hrei liès acteu a fé ar er péh en dès laret Doué hag en Ilis credein eit bout salvet. 3° Me laquei mem buhé de jaugein doh me fé ha me hreden. O men Doué ! laqueit de gresquein bamdé én-an er fé, hemb péhani ne hellér quet pligein d’oh.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_101&oldid=91006 »


Pempet quevren - Ar seitecvet Chabistr - Wikimammenn\nPempet quevren - Ar seitecvet Chabistr\nYouen-Yan-Lois Derrien, 1779-1792 (?) (p. 461-463)\n◄ Ar c’huezecvet Chab. Var ar santimanchou pere a ranquer da viret goude an Exerciç-mâ Ar seitecvet Chab. Eleac’h ma responter ous diou difficulte pere a ell beza great var an Introduction-mâ d’ar Vuez devot An trivec’hvet Chab. Eleac’h ma roer tri Avis, pere eo ar re ziveza hac ar re principala evit an Introduction-mâ ►\nAR bed a lavaro deoc’h, va Philotee, penaus eo quement an niver eus an exerciçou hac eus an avisou-mâ na ranco vaqui da netra-all nep piou bennâc a falvezo dezàn o observi. Allas, va Philotee ! pa na raemp netra-all, e raemp aoualc’h ive, o veza ma raemp ar pez a dleffemp da ober er bed-mâ : mæs ha c’hui na velit quet ar finessa eus an difficulte-se ? ma ranquet ober an exerciçou-mâ bemdez, e vemp evit guir occupet ganto tourafæt, hoguen ne d’e quet requis o graemp nemet e leac’h hac en amser peb hini anezo hervez ma en em rancontr an occasion. A bet Lesen civil a so pere a dle beza observet ; mæs an dra-se a ententer diouz ma en em rancontr an occasion ha non pas ma ranquet o observi oll bemdez. Er fin oll ar Roue David carguet eus a afferou ar re zificila a bratique c’hoaz mui a exerciçou cals, eguet am eus merquet-deoc’h el Lêvr-mâ. Sant Lois pehini a yoa ur Roue admirabl, quen evit ar brezel quen evit ar peoc’h, ha pehini en devoa ur sourci extraordinal da renta Justiç ha da entent ouz an afferou, a gleve cousgoude bemdez diou Oferen, a lavare Gousperou ha Complijou gant e Chapalen, a rea e veditation, a visite an Hospitaliou bep Guener, a yea da Gofes, a guemere an disciplin, a frecante ar Bredicationou, a rea lies a veich Conferançou spirituel, ha gant quemense tout ne golle quet un occasion hepquen da brocuri ha da executi gant dilijanç ar mad public exterieur, ha da entent ouz an afferou eus e garg. Grit eta hardimant an exerciçou-mâ hervez ma em eus-ii merquet deoc’h, ha Doue a roï deoc’h aoualc’h a spaç hac a nerz da ober an nemorant-all eus hoc’h afferou, ya pa dleffe arreti an Heaul, evel ma er gu’eureu en amser Josue. Aoualc’h a reomp ato, pa labour Doue gueneomp.\nAdtapet diwar « https://br.wikisource.org/w/index.php?title=Pempet_quevren_-_Ar_seitecvet_Chabistr&oldid=144589 »\nKemmoù diwezhañ degaset d'ar bajenn-mañ d'an 10 Eos 2018, da 09:43.


Cuius regio, eius religio  zo ul lavar latin a dalv: Hevelep priñs, hevelep relijion, da lavarout eo eo gant an hini a zo e penn ar vro e vez divizet petra eo relijion e genvroiz. Un afer stad eo ar relijion da neuze, ha n'eo ket un afer bersonel.\n1 Ar Reform protestant\n2 E Bro-C'hall\nAr Reform protestant[kemmañ | kemmañ ar vammenn]\nKentañ kaoz a voe eus ar sturienn a voe e-kerzh ar Reform protestant (anvet an Disivoud Meur gant ar gatoliked) evit klozañ afer relijion ar bobl, pa voe sinet peoc'h Augsburg en Alamagn, e 1555, etre an Impalaer Karl V hag ar C'hevread enep dezhañ. An diskoulm -se eo a voe dibabet evit broioù Alamagn.\nGant ar gwiraour Joachim Stephani (1544-1623) eus skol-veur Greifswald, an hini e voe distaget ar bomm-se en 1612.\nA orin protestant eo ar gelennadurezh-se rak ne glot ket gant meizad katolik ar gouarnerezh. Hervez ar gatoligiezh e sent ar briñsed ha rouaned ouzh ar pab, evit brasañ mad an unaniezh relijiel.\nLakaet eo bet da dalvezout e Bro-C'hall pa fellas d'ar roueed (Loeiz XIII ha Loeiz XIV muioc'h c'hoazh) bountañ o relijion gatolik e-barzh ar pennoù protestant. Met politikerezh ar rouaned-se a oa awenet gant ar c'hallikanegezh ha troet a-enep ar sujidigezh d'ar bibien.\nEvel-just e ya ar bennaenn-se a-enep ar frankiz relijiel a voe anavezet davare an Dispac'h gall.\nA-raok-se[kemmañ | kemmañ ar vammenn]\nPell a-raok ar XVIvet kantved e oa bet kemm a-wechoù etre relijion ofisiel ar renerien ha hini ar bobl.\nE Bro-Spagn ar Vizigoted, a-raok 586, e oa Arianiz ar Vizigoted hag o an eskibien, tra ma oa katoliked an darn vrasañ eus ar bobl abaoe ar IVvet kantved. Pa grogas Muzulmiz eus Norzhafrika da vrezelekaat ouzh Spagn e dibenn ar VIIvet kantved e kouezhas ar rouantelezh vizigot dre ma n'he doa ket skoazell ar bobl.\nEn hevelep doare e Siria ar VIIvet kantved ne oa ket gwall vras al lealded ouzh an Impalaer Konstantinopolis, abalamour d'an tabutoù diwar-benn gwir natur Jezuz-Krist, pa veze gwelet tud Siria evel disivouderien.\n↑ N'eus nemet gant ar C'hallaoued e vez skrivet "j" e-lec'h "i" e latin.\nAdtapet diwar « https://br.wikipedia.org/w/index.php?title=Cuius_regio,_eius_religio&oldid=1855710 »


Bodañ war ur plañchod mont-dont | YA! Keleier e brezhoneg - kazetenn sizhuniek enlinenn\nKeleier » Kenvevañ » Bodañ war ur plañchod mont-dont\nBodañ war ur plañchod mont-dont\n16 / 02 / 2018 | Kenvevañ | Commentaires fermés sur Bodañ war ur plañchod mont-dont\nE Laz, 500 metr pelloc’h eget ti Keit Vimp Bev, e kaver un hañgar bet prenet gant tri mignon. Ganto zo e-leizh a raktresoù, hag ur c’hoant : bodañ an dud.\nKreisteiz hanter eo. Ne zeu tamm trouz ebet ken diouzh ar savadur vras. Poent eo ehanañ ha debriñ. Tri emaint tro-dro d’an daol, Sylvain, Pol, ha Flore. Labourat a reont da gempenn an hañgar, evit ma c’hellfe pep hini anezho staliañ ennañ e atalier. Paotr ar c’hoad eo Sylvain, munuzer-kalvez anezhañ ha c’hoazh gwenaner. Keginerez eo Flore, ha Pol, he mignon dezhi, a zo luder. N’eo ket diaes kompren perak int en em vodet. Kaout nerzh ar stroll a felle dezho.\nEvit poent emaint o kregiñ gant al labourioù nemetken, “met mont a ra war-raok, cheñchet eo kalz dija al lec’h dindan un nebeud mizioù” eme Pol. “Gant ur savadur ken bras ha-se e fellfe deomp degemer tud o kinnig dezho atalieroù, stajoù, sonadegoù…” a resisa Flore. Dont a-benn da gempenn ur c’horn da sevel un ostaleri gevredigezhel a vefe o fal kentañ.\nEn em vodet eo an triad a-drugarez m’emaint holl ezel eus ar gevredigezh Baldingue ivez. Kinnig a ra homañ balioù folk, doare “abadennoù prevez.” “Prevez eo an traoù ganeomp evit ma c’hellfemp chom dieub a-walc’h, ha daoust da-se, gant nerzh ar rouedad ‘zo bet savet dindan 4 bloaz, e tegemeromp war-dro 250 den e pep bal. “An hini a zegemer ar bal n’en deus netra da baeañ, hag e tifrejomp anezhañ evit an tredan a implijont e-pad an nozvezh !” eme Flore. “Memestra n’eo ket hor pal gounid arc’hant kennebeut, dieub eo ar priz, war-bouez e ranker memestra difrejañ ar sonerien…” a resisa Pol. Trawalc’h eo emezelañ d’ar gevredigezh evit bezañ kelaouet diwar-benn an abadennoù a ginnigont : “tri bal, dre vras, bep bloaz… Ne vefemp ket gouest d’ober muioc’h. Rak ur sapre emaozañ eo !” a embann Sylvain.\nGanto ez eus peadra da aozañ balioù e tiez-feurm ‘zo, peurliesañ. Rak plas a-walc’h ‘zo ezhomm evit degemer ar sammgar a zafar ha staliañ an traoù : al leurennig, mekanikoù ar son, ar gouleier, ar plañchod a-feson, 80m2 anezhañ, graet gant koad-derv.\nPlas ‘zo ezhomm c’hoazh evit parkañ an otoioù, pe nemet evit m’en em gavfe pep hini en e vleud. “A-bouez bras eo deomp e c’hellfe pep hini chom da gousket war al lec’h da skouer, fellout a ra deomp krouiñ un aergelc’h didrubuilh, hag eus ar re blijusañ” eme Flore.\nD’ar 17 a viz Meurzh e vo ur Bal Folk ganto, e Laz, tro-dro d’an hañgar bras… Un eil a vo dalc’het dibenn-sizhun kentañ miz Gouere ; hag un trede e penn-kentañ miz Here.


Stymfalos - Wikipedia\nUr pennad all zo diwar-benn kêr Stymfalos.\nStymfalos (Στύμφαλος e gregach) a oa mab da Elatos ha da Laodike, a oa merc'h da Kinyras, roue Kiprenez. Roue e oa en Arkadia, ha ren a reas war kêr Stymfalos ha lenn Stymfalia, ma voe lazhet an evned debrerien-tud gant Herakles.\nUr verc'h en doe, Parthenope, a embaras gant an haroz Herakles hag he doe ur mab digantañ, a voe anvet Everes.\nHervez ur vojenn arall e oa tad d'ar Stimfalezed a voe lazhet gwitibunan gant Herakles.\nEñ bepred a voe lazhet gant Pelops, mab da d-Tantalos, roue Frygia, a felle dezhañ aloubiñ Peloponnesos. Pedet e voe gant Pelops d'ur banvez, hag an treitour a zispennas e gorf hag a daolas an izili a-skign hag a-stlabez.\nStymfalos, mab da LykaonAozañ\nUn den all a voe anvet Stymfalos, ur mab da Lykaon, roue Arkadia, a voe troet e bleiz gant Zeus evel kastiz rak aberzhiñ tud a rae.\nAdtapet diwar « https://br.wikipedia.org/w/index.php?title=Stymfalos&oldid=1762948 »\nDernière modification le 13 Eos 2017, à 15:43\nKemmoù diwezhañ degaset d'ar bajenn-mañ d'an 13 Eos 2017, da 15:43.


Pajenn:Catechis, 1817.djvu/202 - Wikimammenn\njugeamant ar setanç divezàn, ar barados ar recompanç divezàn eus ar vertu, hac an ifern an divezàn punition eus ar pec’het.\nAh peguen c’huevr eo ar sonch eus ar maro, evit piou benac a glasq e blijadur er bed màn ! Ar maro eo separation an ine dious ar c’horf. Den aboe ar pec’het n’en deo exant eus ar maro ; lemel a ra diguenemp ar vuez, on mado on c’herent, on mignonet hac oll blijadurezo ar bed màn ; hac ar philosophet, pere o deus invantet quen lies a art evit lemel ar vuez, n’o deus na ne gafoïnt birviquen hini evit ampech ar maro. Ar pec’her en deus aon bras rac ar maro ; mæs ur c’hristen just, innocent pe benitant n’en deus quet ar memes aon. Guelet a ra memes gant joa ar fin eus e boanio voar an douar, commançamant an evurustet eternel eus a beini an esperanç e deus bepret groet e gonsolation er bed-màn.\nSongeomp eta er maro evit cavet horreur ous ar pec’het. Certen eo penaus eo ret mervel ; na ouzomp nac an heur nac ar momet : martese e vezo subit… Surpren a ra ar maro an darn-vuya. Na verver nemet ur veich, hac ur maro fall a so irreparabl, rac condui a ra d’ar maro eternel. En em breparomp eta serieusamant. Amser ar c’hlevet n’en deo quet suffisant evit en em brepari d’ar maro. Gortos na vezer oaget e ve contàn voar un termen a beini n’en domp quet sur, en em exposi da vezan suprenet hac abandonet, gant Doue. Lequeomp eta urs en on affero, evit an amser presant, tremenet ha da dont. Eus ar vuez a gondufomp e tepanto on maro. Ur vuez reglet mad a gondu da ur maro mad ; ur vuez criminal da ur maro fall. Songet ha profitet.\nAdtapet diwar « https://br.wikisource.org/w/index.php?title=Pajenn:Catechis,_1817.djvu/202&oldid=118205 »\nKemmoù diwezhañ degaset d'ar bajenn-mañ d'an 7 Eos 2018, da 09:20.


Buhez ar Zent. pages 521, 522, 523, 524. Encyclopédie Marikavel.\npages 521, 522, 523, 524\nEil devez warn-ugent a viz Gouere\nMari-Madalen, ganet en Bethani, c'hoar da Vartha ha da Lazar, a oa en em gollet gant he danve hag he gened; pec'herez divez, et oa ar vrud anezi dre bevar c'horn ar vro; mes eun devez e welas Jezuz, kaeran bod lili a zigoras e vleuniou en draouien-man, hag e savas da vont d'e gaout da di Zimon al lor, elec'h ma oa o leinan; stoui a reas d'e dreid, o gwalc'hi a reas gant he daerou; o sec'han a reas gant he bleo; o gelei a reas gant louzou c'houez vat, ha pa zavas, daoulagad Hon Zalver a baras laouen war he ene neveaet.\nKoulskoude, an ozac'h en devoa pedet Jezuz da zont d'e di, o welet ar pez a dremene, a lavare ennan e-unan :\n- Ma vije bet heman eur profed, en dije gouezet peseurt plac'h a douch outan, rak eur bec'herez eo.\nHa Jezuz a respontas hag a lavaras d'ezan :\n- Simon, eun dra am eus da lavaret d'ec'h. Hag hen a respontas :\n- Mestr, lavaret.\n- Eun den a oa dleour d'ezan daou-all, unan aneze a dlee d'ezan pemp kant diner, hag egile hanter-kant.\n» O vezan n'o devoa ket peadra da baean anezan, e roas diskarg d'eze o-daou. Piou a garo anezan ar muian ? »\nSimon a respontas hag a lavaras :\n- An hini, marvat, a zo pardonet d'ezan ar muian. Jezuz alavaras d'ezan :\n- Barnet mat ho peus !\nHag o trei ouz ar plac'h, e lavaras da Zimon :\n- Ha c'houi a wel ar plac'h-ze ? Deut on en ho ti ha n'hoc'h eus ket roët a zour d'in evit gwalc'hi ma zreid; mes houman he deus douret ma zreid gant he daerou hag o sec'het gant he bleo.\n» N'hoc'h eus ket roët eur pok d'in; mes hi, abaoue m'eo deut, n'he deus ket paouezet da bokat d'am zreid.\n» N'hoc'h eus ket skuilhet a eol war ma fenn; mes hi he deus skuilhet louzou c'houez vat war ma zreid.\n» Setu perak me lavar d'ec'h : kalz pec'hejou a zo pardonet d'ezi, abalamour m'he deus bet eur garante vras. An hini a zo pardonet d'ezan nebeutoc'h a gar nebeutoc'h.»\nHa Jezuz a lavaras d'ar plac'h :\n- Ho pec'hejou a zo pardonet d'ec'h.\nHag ar re a oa ouz tol gantan a 'n em lakas da lavaret enne o-unan :\n- Piou eo heman a bardon meêmes ar pec'hejou ?\n- Ho fe he deus sovetaet ac'hanoc'h. Et en peuc'h (1).\n(1) Sant Lukas, VII. 39, 50.\nDiwar neuze, Mari-Madalen a deuas da vezan ar zantez vras a garomp, abalamour drezi ec'h anavezomp sempladurez an den ha trugare an Otrou Doue.\nHe dudi oa heuilh Jezuz-Krist, ha ne skuize ket ouz e selaou; ha Jezuz-Krist, diouz e du, pa dremene dre Vethani, o vont pe o tont eus Jeruzalem, a rê bepred e zis-kenn en he zi.\nDaou vla goude he dizro ouz Doue, Lazar, he breur yaouank, a varvas, ha Jezuz ne oa ket war al lec'h; kelo a oe kaset d'ezan.\nP'en em gavas, Martha ha Mari a lavaras d'ezan, an daerou en o daoulagad : « Oh ! Otrou, ma vijec'h bet aze, hon breur ne vije ket bet marvet. »\nHa Jezuz, o welet glac'har an diou c'hoar, a reas da Lazar sevel eus a varo da veo.\nC'houec'h devez arôk Pask, Jezuz a zigouezas en Bethani.\nOzet a oe e goan d'ezan eno. Martha a zervije, ha Lazar a oa unan eus ar re a oa ouz toli gantan.\nNeuze Mari a gemeras, en eur pod men-glan, eul lur c'houez vat, hag o vezan torret ar pod, e skuilhas anezan war benn Jezuz. Skuilh a reas ive war e dreid, hag e sec'has aneze gant he bleo.\nAn ti a oe leuniet gant c'houez vat al louzou. Judas Iskariot, unan eus diskibien Jezuz, an hini a dlee bezan an traitour, a lavaras : « Perak al louzou-ze n'eo ket bet gwerzet tri-c'hant diner,, hag ar priz anezan roët d'ar beorien ? »\nLavaret a reas an dra-ze, n'eo ket dre drue ouz ar beorien, mes abalamour ma oa laer. Hen a vire ar yalc'h hag a zouge ar pez a veze laket ebarz.\nJezuz, o c'houzout an holl dreo-ze, a lavaras : « Perak e c'hlac'haret-hu ar plac'h-ze ? Rak eun dra vat he deus grêt em c'henver. Peorien ho pezo bepred en ho touez; mes n'ho pezo ket ac'hanon-me bepred.\n» Ha p'he deus skuilhet al louzou c'houez-vat-ze war ma c'horf, he deus hen grêt evit ma lieni.\n» En gwirione, m'hen lavar d'ec'h, en kement lec'h ma vezo prezeget an Aviel-man er bed-holl, e vezo lavaret ar pez he deus grêt, hag e vezo meulet ! » (1)\n(1) Sant Yan XII. — Sant Vaze XXVI.\nMari-Madalen a heuilhas Hon Zalver betek Mene-Kalvar hag a chômas e-tal ar groaz, ken n'en devoe lôsket Jezuz e huanad divezan.\nRei a reas an dorn goude da lieni ar c'horf santel. An de war-lerc'h, de an ehan, e reas he deveriou a relijion, ha d'ar zul, kerkent hag an de, ec'h eas d'ar begant Mari, mamm Jakez ha Salome.\nO welet anezan goullo, e teuas d'ar red da zigas ar c'helou d'an Ebestel hag e tizroas adarre d'al liorz, ha ne baoueze da ouelan, abalamour ne oa mui korf he mestr el lec'h ma oa bet laket.\nEpad ma ouele, e plegas hag e sellas er be. Hag e welas daou êl, gwisket en gwenn, a oa azezet el lec'h ma oa bet gourvezet korf Jezuz, unan en plas ar penn hag eun all en plas an treid.\nLavaret a rejont d'ezi :\n- Gwreg, perak e ouelet-hu ?\n- Abalamour, emezi, o deus kemeret ma Otrou, ha n'ouzon ket pelec'h o deus laket anezan.\nGoude bezan lavaret an dra-ze, e tistroas war he c'hiz hag e welas Jezuz en e zav, hep gouzout oa hen. Jezuz a lavaras d'ezi :\n- Gwreg, perak e ouelet-hu ? Piou a glasket ?\nHi, o kredi oa perc'hen al liorz, a lavaras d'ezan :\n- Ma 'z eo c'houi eo ho peus kemeret anezan, leveret d'in pelec'h ho peus hen laket, ha me hen c'haso ganin.\nJezuz a lavaras d'ezi :\n- Mari !\nHa hi, o tistrei, a lavaras d'ezan :\n- Rabboni ! da lavaret eo : Otrou !\n- N'eo ket mat d'ec'h touch ouzin. An hevelep hini on bepred, rak n'on ket dizroet c'hoaz da gaout ma Zad.\n» Et da gaout ma breudeur ha leveret d'eze : « Pignal a ran hepdale da gaout ma Zad hag ho Tad, ma Doue hag ho Toue. » (1)\nMari-Madalen he devoe evelse an enor dispar da vezan, da gentan, o welet Jezuz-Krist savet eus a varo da veo.\nGoude ma pignas Hon Zalver en nenv, e oe harluet gant he c'henvroïz, hag e teuas d'ar Baum Santel, da gichen Marseilh, da dremen an tregont vla divezan eus he bue; eno e kastizas he c'horf dre binijennou skrijus hag eno e tremenas, evit mont da welloc'h bro, da welet ha da glevet adarre he muian-karet.\n(1) Sant Yan XX.\nAn disteran tra a stok ouz an den a ra d'ezan kouezan. An den, daoust pegen bras lamm a c'hall kât, a ve kinniget bepred an dorn d'ezan da zevel, gant Doue; gwaz a ze d'ezan ma chom da vreinan en hudurnez !


Journal de Renaud Camus, mardi 1er janvier 2013\ncréée le mardi 1er janvier 2013, 21 h 33\nmodifiée le lundi 30 septembre 2013, 19 h 16Mardi 1er janvier 2013, 16:49, Plieux. Bien, nous y voici. J’étais, je dois l’avouer, assez impatient de ce moment. Je me trouve ~~ ~~~~~~~~, ~~~~~ ~~~ ~~~~ ~~~~ ~~~ ~~~ journal, ~~~~~ ~~ ~~~~~ on ~~~ own. C’est à ~~~ ~~~~~ ~~~~~ ~~~~~~~~~ ~~~ ~~~ ~~~~ ~~~~~~~~~~~ — ~~~~~~~~ ~~~ ~~~~~ ~~~~~~ ~~~~~, ~~~~ ~~~~~~~, ~~~~ ~~’~~~~~~~~~~~, ~~~ ~~’~~~~~~~~~~~, ~~’~~~~~~~~ ~~~~~~~~~~ ~~~~ l’inquiétude.\nSur ~~~~ ~~~~~~~~ ~~~ l’excitation inutile de ~~’~~~~~~~~ : ~~~~~~~~, ~~~~~~~~~~~~, ~~~~~~~~~~~~~. ~~~~ ~~~~~~~ ~~~ ~~’~~~~~~~~~~~, ~~~~, ~~~~~~~~~~~ ~~~~~ ~~ ~~~~ ~~~~~ ~~~~ ~~~~~~, ~~~~~ ~~~ ~~~~~ ~~~~~~~~~ ~~~~ ~~~~~~ : ~~~ ~~~~ ~~~~ ~~~ ~~~~~~~~~~ payant de la ~~~~~~~~~, ~~~ “~~~~~~~~ ~~~ ~~~~~~~~”, ~~~~~ ~~~ ~~~~~~~~. ~~~ ~~~~~~~~~~ ~~’~~~~ ~~~~ ~~~~~~~~~~~~~ ~~~~~~~ : ~~~ ~~~~~~~~ ~~~~~~~ ~~~~~ ~~~ ~~~~~~~~, ~~~~~~ ~~~ ~~~~~~~~~ ~~~ ~~~~~~~ ~~~~ ~~~~~~~~~ P.O.L ou des ~~~~~~~~~ ~~~~~~~. ~~~~~~~~~~ ~~~ ~~’~~~~~~ ~~~~ ~~~~~ ~~~~~~~~~~~~~~ ~~~~~~~ ~~~~~~~~~ ~~ ~~~ ~~~~~~~~. ~~~~ ~~~~~~~ ~~~ ~~~ ~~~~~ ~~~~~~~ ~~~~~ ~~~~~~~, ~~~ ~~’~~~ ~~~~~ ~~~~~~ ~~~~~ ~~~~~~~ rien touché du ~~~~~~~~ ~~~ ~~~~~ ~~~~~~ ~~~ ~~~~~~~~~~. ~~~~ ~~~~~~~~, ~~’~~~~~~~~ ~~~~~~~~~~~~~~ ~~~ ~~~~~~~~ ~~~~ ~~~~~~~ à-valoir, ~~~~~~~ ~~~~~ ~~~~~~ ~~~ ~~~~~~~~~~~~, ~~~ ~~~~~ ~~~~~~~~, ~~~ ~~~~~ ~~~ ~~~~~~~~~~~~~~~ les éditeurs, ensuite, ~~~~~~ ~~~~ ~~~~~~~~~~ (~~~ ~~~~~~~ ~~~~, ~~~ ~~~~~~ ~~~~~, ~~ ~~~~~~ ~~~ ~~~~~~~ ~~~~~~~~~~~ ~~~~~). ~~~ ~~~~~~~~ ~~~~~~ ~~~~~ ~~~~ ~~~~ ~~~~~~~ ~~~~~~ ~~~~~~~~, ~~~ ~~~ ~~~ sentais pas directement ~~~~~~~~~~ ~~ ~~~~ égard.\nAvec ~~~~~~ ~~~~~~~~~ ~~~~~~~~, ~~~~~~ ~~~~ ~~~~~~~~~ ~~~~~~~~’~~~~ — ~~~ ~~~~~~~~~~~~ ~~~ ~~~~~~ ~~~~~~~~~~, ~~~ ~~~~~ ~~~ ~~~~~ —, ~~~~~ ~~~~~~~. ~~~~~ ~~~ ~~~~~~~~, à moins qu’il ~~~~ ~~~~~~~~~ ~~~~ ~~~~~~~~ “~~~ ~~~~~~~~”, ~~~ ~~~~~~~~ ~~’~~~~ ~~~~ ~~~~~~~~~ ~~~~~ ~~~~~~~ ~~~’~~~~~ ~~~ ~~’~~~~~~ ~~~~~~~~ ~~~ ~~~~~ ~~~~~~~ ; ~~~ ~~~~~~ ~~~~~~~~~~~ ~~~~~~ ~~~~~~~ ~~~~ ~~~~~ ou moins compensée, ~~~ ~~~~~ ~~’~~~~~~~~~, ~~~~ ~~’~~~~~~~~ ~~~ ~~~~~~~~~ ~~~~~ ~~~ ~~~~~~, ~~~~~~ ~~~~~~~~~~ ~~~ ~~~~~~~~~~, ~~~ ~~~~ ~~~ ~~~~~~~~~ ~~’~~~~~~ ~~~~~~~~~~~ ~~~~~~~~~~~~~~ (~~~ ~~~~~ ~~~ ~~~~~~ ~~~~~). ~~~ n’est donc pas ~~~~ ~~~~~~~~ ~~ ~~~ ~~~~~~~~~~ ~~~~~~~~~~~~ ~~~ ~~~~~~~ ~~~~ ~~~ ~~’~~~~~~~~~ ~~~ ~~~~ (~~’~~~~~~~ ~~~’~~~ ~~~~ ~~~~~~~~~~~~~ ~~~~~~ ~~~’~~~ ~~~~~~~ ~~~~ ~~~~~~~, ~~~~~~~~ ~~~~ ~~~~-~~~~~ ~~~ ~~~~~~~ “Chez l’auteur”, intervienne ~~~~ ~~~~~ ~~’~~~~~~ ~~~~~~~~ ~~~~~~~~) ; ~~~~, ~~’~~~~ ~~~~ ~~~~~~~~ ~~~~ ~~~~~ ~~~~~~~~~~~ ~~~~~~~~~~~~~ ~~~~~~~~~~~~ ~~’~~~ ~~~~~~ ~~~~~~~, ~~~ ~~~ ~~~~~ ~~~~~~, ~~~ ~~~~, ~~~~~~, ~~~~~ gratuites.\nLe ~~~~~~~~, en effet, dès ~~~~~ ~~~’~~~ ~~~~ ~~~~~~~ ~~~~~ ~~~~ ~~~ ~~~~~~, ~~~ ~~~~~~~~~~ ~~~~~~~~~~~~~~~ ~~~ ~~~~ “~~~~~~” ~~~~ ~~~~~~~~~~~~ ~~~ ~~~~~~ ~~~~~ ~~~ ~~~~, ~~~~, ~~~~~ ~~~~~ ~~~~~~~~ ~~~~~~~~~, ~~~ coûtent rien à ~~~~~ ~~~~ ~~~~ ~~~~~~~~~~~~. ~~~~~ ~~~ ~~~~~ ~~~ ~~~ ~~~~ ~~~~~~~~~ ~~~~~~, ~~~~~~ ~~~ ~~~~~~ ; ~~~~~ ~~’~~~ ~~~~~~~~~ ~~~~ ~~~~~~~ ~~’~~~~~~ ~~~~ ~~~~~~~~ ~~~ ~~~~~~ ~~~~~~~~. ~~’~~~ encouragé vivement Didier ~~~~~, ~~~~ ~~~~~~~~, ~~ ~~~~~~ ~~~ ~~~~~ ~~~ ~~~~~~~, ~~~ ~~~ ~~’~~~~~~~~~ ~~~~ ~~~~~ ~~~~~ ~~~’~~~~~ ~~~’~~~ ~~~ ~~~~~~~~ ~~ ~~~~ ~~~~~~~~~ ~~~ ~~~’~~~ ~~~~~~~ ~~~~~~~~~ ~~ un tirage sur ~~~~~~~ ~~~~ ~~~~~~~~~~ ~~~~~~~~~ ~~~ ~~~ ~~~~~~~~~~~ — ~~~~~~~~~, ~~~~ ~~~ ~~~~~~, ~~~~~~~~ ~~’~~~~~~ ~~~~~~~~. ~~~’~~~~-~~~ ~~~~ ~~~~~~~~~ ~~~~ ~~~ ~~~~~~ ~~~~~~, ~~~~, ~~~ ~~~~ ~~’~~~~~~~, ~~~ qui souvent ont ~~~ ~~~~~~~~~~ ~~~~~~ ~~~ ~~~~ ~~~~~~~ ~~~~~~~, ~~~~~~~~~~~ ~~ ~~~~~~ ~~~~~~~~~ ? ~~~ ~~~~~ ~~~~ ~~’~~~ ~~~~~~~~~ ~~~~~~~~ ~~~ ~~~ ~~~~~~, ~~~ ~~~~~~ ~~~~ ~~~~~~~ ? ~~’~~~~~~~~ ~~~~~~~ ~~~ je suis de ~~~~~~~~~~ ~~ ~~~~~ ~~~~~~ ? ~~~~ ~~~~~~~ ~~~~~~~~-~~~ ~~~~~~~~~~~ ~~~~~ ~~~~~ ~~~~ explications ~~~~ ~~~~ ~~~~~~~~~~~~~~~ ~~ ~~~~~~~~~~~ ~~~~~~~ — ~~~~~~ ~~~ ~~~~ ~~~ préoccupe.\nUne ~~~~~~~~~~~~~~ ~~~~~~~~~~ ~~~~~~~ que ma prose ~~~ ~~~ ~~~~~~~~~~ ~~~~~~~~ ~~~~~~~~~~~~~~ — ~~~~~ tout ~~~~ ~~~~~~~~~ comparable. ~~~ ~~~~~ ~~~~~~~ ~~~~~~~ ~~’~~~~ ~~~ ~~’~~~~~~ ~~~~~-~~~~~~ ~~~~~ ~~~~~~~~~~ ~~~~ ~~~ ~~~~~~~~~~~~ ~~~~~~~~~~ (not ~~~ mention l’absence de ~~~~~~~~~~~ ~~~~~~~~~~~~~~ !) ? ~~~ ~~’~~~~ ~~~~ ~~~ ~~~~~ ~~~~~~ ~~~~ ~~’~~~~~~~ ~~~~~ ~~~~~~ ~~~~ ~~~~~~~~~ ~~~~~ ~~~ ~~~, ~~~~~ ~~~~, ~~~~~ ~~~~ ~~~ ~~~~~~~~~~, ~~~ ~~’~~~~~~~ ~~~~~ ~~~~ ses phrases soient ~~~~~~ ~~~~~ ~~~~ ~~~~~ ~~~ ~~~~~~~ ~~~~~~~~~ ~~~~~~~ ~~~~~ ~~~~~. ~~~ ~~~~ ~~~~~ ~~~~ ~~~~~~ ~~~~~~~ ~~~~ ~~~ ~~~~~~~ ~~~~ ~~~ ~~~ ~~~~~~ ~~~~~~ ~~ ~~~~ ~~~~~~ à un public. ~~~~~ ~~~~~ ~~~~~~~ ~~~~~~~ ~~~~~-~~~ ~~~~~~~ ~~ ~~~~, ~~~~~~~~~~ ? ~~~~~-~~~ ~~~~~~~~~ ~~~ ~~~ ~~’~~~ ~~~~~~~~ ~~~ ~~~~~, ~~~~~~ ~~~~~~ ~~’~~~ ~~’~~~~~~~~~ ~~~~, ~~~ ~~~~~ ~~~~~-~~~ ~~’~~~~~~ ~~~ tête à chaque ~~~~ ? ~~~ ~~~~~~ ~~~~~~~ ~~~ ~~~~~~~ ~~~~~~~~~~~~~ ~~~~~~~~, ~~~ ~~~ ~~~~~ ~~~~~. ~~~~~~~ ~~~~~~~~~-~~~ ~~’~~~~~ to ~~~~~~ ~~~~~. Le ~~~~~~~~ ~~’~~ ~~~~~~~ ~~~~ ~~~~ ~~~~~. ~~’~~~~ ~~~~~~~~~~ lorsque j’écris que ~~~ ~~~~~ ~~~ ~~~~~~ ~~~~~~~~~ (~~~~~~~ ~~~~ ~~~~~ ~~~~ ~~~~~~~~~~ (~~~ ~~~ ~~~ ~~~~~~~~~~~~ ~~~~ ~~~~~~)).\nvoir l’entrée du mardi 1er janvier 2013 et ses 3 images dans Le Jour ni l’Heure


Giacomo Boncompagni, pe Jacopo Boncompagni (1548-1612), a oa un noblañs italian er XVIvet kantved, mab bastard d'ar pab Gregor XIII (Ugo Boncompagni). Bez' e oa ivez Dug Sora, Aquino, Arce hag Arpino, ha markiz Vignola.\nTroet e oa gant ar sonerezh, ar c'hoariva hag an echedoù. Mignon e oa da Pierluigi da Palestrina ha Vincenzo Ruffo.\nGanet e oa Giacomo Boncompagni e Bologna, mab e oa da Ugo Boncompagni ha d'e bried-kleiz Maddalena Fulchini eus Carpi. Deuet e oa e dad di evit mont da gemer perzh e Sened-Iliz Trento a oa bet dilec'hiet da Vologna.\nAnzavet e voe gant e dad e miz Gouhere 1548 ha fiziet er Jezuisted da vezañ skoliet. Pa voe dilennet e dad da bab e 1572 ez eas Giacomo da Roma ha gantañ e voe anvet da vestr Castel Sant'Angelo. Goude e voe anvet da c'h-Gonfalonier arme ar pab, hag ez eas neuze da chom da Ancona ha goude da Ferrara, ma chomas betek 1574.\nE 1576 e voe anvet gant e dad Gregor XIII da c'houarnour e Fermo. Er bloaz-se ivez e timezas da Costanza Sforza, eus Santa Fiora, a roas 14 bugel dezhañ. E 1581, a-gevret gant Latino Orsini, e voe karget da stourm ouzh al laeron e Stadoù an Iliz.\nAdtapet diwar « https://br.wikipedia.org/w/index.php?title=Giacomo_Boncompagni&oldid=1495272 »\nDernière modification le 5 Ebr 2013, à 12:56\nKemmoù diwezhañ degaset d'ar bajenn-mañ d'an 5 Ebr 2013, da 12:56.


Gwalldaol ar 14 a viz Gouhere 2016 e Nisa - Wikipedia\nGwalldaol ar 14 a viz Gouhere 2016 e Nisa\nHent ar c'hamion spont\nNisa, Alpes-Maritimes, Bro-C'hall\n14 a viz Gouhere 2016\nGwalldaol ar 14 a viz Gouhere 2016 e Nisa a oa bet ur gwalldaol islamour kaset da benn gant ur c'hamion, e Nisa (Alpes-Maritimes, Bro-C'hall) e-pad nozvezh ar 14 a viz Gouhere 2016 war ar promenade des Anglais.\nMohamed Lahouaiej-Bouhlel, un Tunizian o vevañ e kêr Nisa, a vlenias ur c'hamion ponner war an hentig e-pad daou kilometrad o flastrañ ar muiañ a arvesterien bodet evit gwelet an tan-arvest. Fin an dagadenn a voe dre ur fuzuilhadeg etre ar sponter hag ar polis C'hall, Lahouaiej-Bouhlel a vo lazhet. An dagadenn a lazhas 86 a dud (bilañs d'an 19 a viz Eost 2016) ha 434 gloazet. Ar gwalldaol a oa bet atebeget gant ar Stad Islamek d'ar 16 a viz Gouhere.\nAdtapet diwar « https://br.wikipedia.org/w/index.php?title=Gwalldaol_ar_14_a_viz_Gouhere_2016_e_Nisa&oldid=1851897 »


Cwm-twrch - Wikipedia\nUr gêriadenn vihan, nepell diouzh Brycheiniog eo Cwm-twrch (pe Cwmtwrch). E kreisteiz Powys emañ, e kroazhent teir c'hontelezh, nemet darnoù anezhi zo e Castell-nedd Port Talbot ha Sir Gaerfyrddin. Div rann zo enni : Cwm-twrch Isaf ha Cwm-twrch Uchaf.\nAr feunteun santel e Cwm-twrch.\nE krec'h Cwm Tawe emañ Cwm-twrch, ur 15 miltir en hanternoz da gêr Abertawe. Drezi e tremen an Afon Twrch pa ziskenn eus ar Mynydd Du hag ar Fforest Fawr.\nUr feunteun, a vefe burzhudus, zo er gêriadenn. C'hwez fall zo ganti, abalamour d'ar soufr zo enni.\nKrediñ a reer e teu an anv "twrch" eus Twrch Trwyth, al loen emañ ar roue Arzhur o chaseal e kreisteiz Kembre er marvailh Culhwch ac Olwen, unan eus pevar skourr ar Mabinogi. Met "twrch" a gaver stank el lec'hanvioù.\nAdtapet diwar « https://br.wikipedia.org/w/index.php?title=Cwm-twrch&oldid=1813944 »\nDernière modification le 9 Kzu 2018, à 21:52\nKemmoù diwezhañ degaset d'ar bajenn-mañ d'an 9 Kzu 2018, da 21:52.


François Cuillandre - Wikipedia\nFrançois Cuillandre, ganet e Konk-Leon d'ar 5 a viz C'hwevrer 1955, a zo ur politikour eus Breizh. Maer Brest eo adalek 2001. Studioù war ar gwir en deus graet ha bet eo e "Sciences Po" e Pariz. Ezel eo eus ar Strollad Sokialour Gall.\nKelenner war ar gwir eo bet e Skol-veur Breizh-Izel ha labouret en deus ivez gant Loeiz ar Peñseg. Dilennet e oa bet e kuzul ti-kêr Brest e 1989 hag e 1995, war listenn an tu-kleiz renet gant Pierre Maille. Kannad eo bet er parlamant e Pariz, evit Penn-ar-Bed etre 1997 ha 2002. Kollet en doa dilennadegoù an deputeed, e 2002, a-enep da Marguerite Lamour (UMP), maerez Gwitalmeze. Ha koll a reas un eil gwech e dilennadegoù 2007 a-enep d'ar memes den.\nDeuet e oa da vezañ maer Brest e 2001. Prezidant Brest Meurgêr ar Mor eo ivez.\nFestoù ar mor[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=François_Cuillandre&oldid=1739831 »\nKemmoù diwezhañ degaset d'ar bajenn-mañ d'an 19 C'hwe 2017, da 11:04.


Buhez ar Sent/1894/Koletta - Wikimammenn\nBuhez ar Sent/1894/Koletta\n◄ Iann-Joseph ar Groas Koletta Thomas a Akin ►\nD’ann oad a zaou pe dri bloaz var’nn ugent, ez eaz e Trede-Urs sant Fransez, ha goudeze ec’h en em dennaz enn eunn tiik bihan a oue savet evithi gant tud he bro. Eno e kastizaz he c’horf dre ar rusta pinijennou. Dougen a rea diou jadenn houarn e kroaz var he stomok, ha gant ann amzer ar chadennou-ze a zankaz ennhi betek ar beo. N’e devoa evit guele nemed ann douar pe eur plankenn. Enn deiz ne gaozee ouz den, hag enn noz e chome pell hag hirr da bedi. Aliez ive e iune divar bara ha dour, hag avechou zoken ne gemere tamm boued ebed nemed ar gommunion.\nAr Zantez a dremenaz ann noz holl o pedi. Antronoz-vintin e teujot da c’houlenn diganthi petra ioa da ober, hag hi a respountaz : « — Lavaret ann offis hervez ar c’hustumm. » Mont a reaz he-unan d’ar c’heur gant al leanezed all. Mes, pa oue echu ann offis, e tiskennaz ouz ar balustrou, hag e roaz urs da dostaat ann arched a ioa enn iliz abaoue ann derc’hent. Neuze e lavaraz d’al leanez varo, gant eur vouez grenv : « — Enn hano Jezuz-Krist, savit ! » Kerkent al leanez a zavaz enn he c’houanvez. Koletta a grogaz enn he dorn evit he zikour da zont er meaz euz he arched, ha goudeze e kasaz anezhi da draon ann aoter. Kerkent ive ann dud a ioa enn iliz, ha kalz oant rak ann iliz a ioa leun-chek, en em lakeaz holl da grial a bouez-penn : « Mirakl! mirakl! Pebez galloud n’e deuz ket ar zuperiorez jeneral dirak Doue ! Digas adarre e buez unan hag a ioa maro pevar devez zo, biskoaz kement all ! »\nSantez Koletta, enn amzer he iaouankiz ha d’ar mare m’edo c’hoaz er bed, a bede Doue da tamet he gened diganthi. Peger stank n’eo ket hirio, er c’hountrol, ar re ne zonjont nemed da vaga ho gened, hag a implij kalz amzer oc’h en em gempenn hag oc’h en em ficha! Evit plijout da biou e kemeront-hi kement a boan? Ne c’houfent ket lavaret e reont ann dra-ze evit plijout da Zoue. Hogen, mar her greont evit plijout d’ann dud, e kollont ho foan, ha marteze zoken o deuz pec’hed braz dirak Doue. Ar pez a ro brava doare da eur plac’h iaouank kristen eo ar vodesti. Ar vertuz hebken a ra d’ann den beza din a istim ; pebez sotoni n’eo ket eta klask beza istimet evit eunn tamm dillad pe evit eur gened hag a dremen ker buhan !\nAdtapet diwar « https://br.wikisource.org/w/index.php?title=Buhez_ar_Sent/1894/Koletta&oldid=22871 »\nKemmoù diwezhañ degaset d'ar bajenn-mañ d'an 14 Mez 2011, da 15:27.


Kab ar Pikernigoù - Wikipedia\nKab ar Pikernigoù eo an anv roet gant ar verdeerien portugalat o deus dizoloet anezhañ (Cabo das Agulhas e portugaleg, Cape Agulhas e saozneg) diwar neuz lemm e roc'helloù. E poent ar suañ ma c'heller kavout e kevandir Afrika emañ, e Suafrika, proviñs Kornôg ar C'hab hiziv. Ur monumant bihan a zo bet savet evit diskouez ar poent m'emañ, dre emglev, an disparti difetis etre ar Meurvor Atlantel ha Meurvor Indez. N'eus ket kalz a dud o vevañ er bastell-vro p'emañ Kêr ar C'hab war-dro 170 km pelloc'h er c'hornôg.\nDre voas e vez kontet Kab ar Spi Mat, hemañ 140 km alese er c'hornôg e-touez ar c'haboù meur, met ouzhpennet e vez er roll gant lod Kab ar Pikernigoù p'eo e endro eus ar re zañjerusañ evit al listri. Du-hont ez eus bet aet da goll meur a hini anezho p'eo bas an dourioù koulz war an aod ha war ur vazenn ha pelloc'h en donvor.\nUr gasenn vras, hini Benguela, a ya ouzh kasenn Antarktika e tro ar pol hag an avelioù bras o skeiñ d'ar Reter ken e vez gwelet gwagennoù divent (30 m o uhelded a-wechoù) e-kichen ar c'hab.\nar monumant a ziskouez disparti Meurvor Indez diouzh ar Meurvor Atlantel\nTour-tan Kab ar Pikernigoù\nDiri Tour-tan Kab ar Pikernigoù\nAdtapet diwar « https://br.wikipedia.org/w/index.php?title=Kab_ar_Pikernigoù&oldid=1577511 »\nDernière modification le 10 Mez 2014, à 17:18\nKemmoù diwezhañ degaset d'ar bajenn-mañ d'an 10 Mez 2014, da 17:18.


Pajenn:Perrot - Bue ar Zent.djvu/435 - Wikimammenn\nPajenn:Perrot - Bue ar Zent.djvu/435\ntugal. Eur gorventen a zirollas warnan hag her c’hasas d’ar Sisil. Digemeret eno gant menec’h Messin, Anton a skoas, prest goude, etrezek Asiz, da welet an tad sant Fransez. Goulenn a reas outan mont da Vonte-Paolo, en kichen Bologn. Eno, Anton a reas pep tra evit kuz e ouiziegez. Mes Doue ne zaleas ket da rei da anaout an tensoriou a oa kuzet ennan. Eun devez, e superior a gemennas d’ezan lavaret eur gomz bennak d’e vreudeur ; senti a reas, hag ar venec’h-all hag a gave d’eze ne oa mat nemet d’ober labouriou ar gegin, a oe estlammet o klevet ar brezegen gaer a reas d’eze.\n« Pa ne fell ket d’ec’h, emezan, selaou komzou Doue, me a ya da brezek d’ar pesked, evit ma vezo anavezet splannoc’h a ze ho fals-kreden. » Mont a reas d’ar ster, ha komz a reas d’ar pesked eus madelez an Otrou Doue. Ar\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/435&oldid=140706 »


Degemer gwelloc’h an dud ampechet - 13 munud e Breizh\nPublié le 10/06/22 12:27 -- mis à jour le 10/06/22 12:27\nDegemer gwelloc’h an dud ampechet - 13 munud e Breizh : Peseurt plas ba 'r bed al labour ? Peseurt skoazelloù 'zo evit ar stad ?\nDiaes e oa prantad ar c'hovid evit ar re vouzar da skouer. Christophe Le Gall a zispleg deomp diaezamantoù war ar pemdez.\nKaout poan o vale, bezañ e-barzh ur gador-ruilh, bezañ bouzar…\nA bep seurt doareoù zo da vezañ ampechet.\nN’eo ket aezet bepred d’an dud-se kavet o flas er gevredigezh hiziv an deiz !\nPeseurt mod ober evit degemer anezhe gwelloc’h ?\nDewi 'zo bet e darempred gant pevar den evit lakaat war-wel traoù 'zo da wellaat.\nAdkavit rannoù arall eus 4/13 munud e Breizh war lec'hienn Brezhoweb !\nIstitlet e brezhoneg hag e galleg.\nAméliorer l'accueil des personnes handicapées - 13 munud e Breizh par BREZHOWEB le 14/06/2022\nAr relijion hag an trede republik - Pennad Kaoz gant Daniel Carré par BREZHOWEB le 19/04/2022\nBed ar Brezhoneg, Un nouvelle rubrique sur Brezhoweb par BREZHOWEB le 25/03/2022\nBed ar Brezhoneg, ur rummad nevez war Brezhoweb par BREZHOWEB le 22/03/2022


E 1774 e voe goulennet dorn Sophie gant an Dug Fredrik Adolf Sveden, breur yaouankañ ar roue. Kent-se, e 1770, e oa bet ar priñs o c'houlenn dorn Ulrika von Fersen, ha kaset, seven, da stoupa. He zad a lakaas berz war an eured, rak ne felle ket dezhañ stagañ e diegezh ouzh hini ar roue. Sophie hag he zad o devoa aon e vije mezhekaet gant ar roue hag e vamm ha ne oant tomm ouzh an eured-se. Kaoz a voe eus un taol-arnod da skrapañ ar goantenn a vije bet aet da fall abalamour ma voe diskulietan afer gant ar briñsez Hedvig Elisabet Charlotta av Holstein-Gottorp. En 1777 e timezas Sophie d'ar c'hont Adolf Ludwig Piper (1750–1795), kambellan ar roue, eus un tiegezh a orin alaman. Marteze ne oa graet an eured nemet evit digalonekaat ar Priñs Fredrik Adolf Sveden. Hervez an istorour Crusenstolpe, paotr ar gwalldeodadoù, e tisplije Frederik Adolf da Sophie, ha ne gave ket anezhañ gwall fur a spered . Kement-se avat n'eo ket splann pa lenner skridoù he zad ha re ar briñsez Hedvig Elisabet Charlotta.\nPa oa bet Frederick Adolf o c'houlen dorn Sophie, e roas da c'houzout d'ar briñsez, ha honnezh a oa laouen ouzh he c'haout evel c'hoar-gaer dre ma oant mignonezed bras, met aliañ a reas Sophie da reiñ kemenn a se d'he zad. Pan eas Frederick Adolf d'ober e c'houlenn ouzh he zad e miz Genver 1774, e nac'has he zad rak kavout a rae dezhañ ne oa ket un dimeziñ mat, ha ma en em gave enoret e ranke nac'h emezañ dre lealded ouzh an tiegezh roueel. Sophie a oa bet prometet a-benn neuze d'ar c'hont Piper, peogwir e oa un den pinvidik, hag e oa mignoniezh etre an daou diegezh.\nGoude-se ec'h asantas Sophie e vije embannet he gouestloù gant ar c'hont Piper. Goude hec'h eured ez eas Fredrik Adolf kuit da veajiñ da Italia.\nSophie a oa ivez mignonez d'he breur Axel, a vije bet serc'heg da Marie Antoinette, hervez ar vrud.\nAxel a voe lazhet war ar straed d'an 20 a viz Mezheven 1810 gant an engroez dirollet p'edo oc'h ambroug arched Carl August. Abaoe e komzer eus muntr Fersen. Sophie a voe heskinet abalamour da se ivez, met dont a reas a-benn da dec'hel. En noz goude e tec'has diouzh kêr Stockholm, gwisket evel ur vatezh. Repu a gavas e Kastell Rydboholm.\nGoulenn a reas ma vije graet un enklask gant al lezvarn diwar—benn ar perzh he dije kemeret e marv ar priñs. Chom a reas e Vaxholm betek miz Du, pa voe didamallet penn-da-benn. E-kerzh an enklask e voe goulennet Sophie da zimezién meur a wech hag unan a oa a-berzh Georg Carl von Döbeln: nac'h e ginnig a reas met kenskrivañ gantañ a reas goude.\n↑ 2,0 ha2,1 Alma Söderhjelm (1945). Gustav III:s syskon (The siblings of Gustav III) Stockholm: Albert Bonniers Förlag. 23033 (Swedish)\nAdtapet diwar « https://br.wikipedia.org/w/index.php?title=Sophie_von_Fersen&oldid=1972753 »\nDernière modification le 6 Meu 2022, à 08:13\nKemmoù diwezhañ degaset d'ar bajenn-mañ d'an 6 Meu 2022, da 08:13.


Diwan - Ar brezhoneg\nDegemer > Dibab ar soubidigezh > Ar yezhoù er skol > Ar brezhoneg\nE Diwan e vez kelennet e brezhoneg an holl zanvezioù nemet ar yezhoù, met bez’ ez eo ivez yezh an eskemmoù, ar c’hejadennoù hag ar c’hoarioù. Yezh pennañ ar c’helenn hag ar vuhez er skol eo ar brezhoneg eta. Netra souezhus pa ‘z eo yezh ar vro.\nYezh vevañ ha sevenadur e Breizh\nTreuzkas ar brezhoneg evel ur benveg kelenn setu pennaenn Diwan. Hor skolidi az a da gomzerien brezhoneger ha kejañ a reont etrezo e brezhoneg evit lakaat ar yezh-mañ da vevañ.\nMa vez lakaet ar yezh da yezh kelenn e kreñver ar brezhoneg evel yezh veo. Un dibab eo da gentañ an divyezhegezh brezhoneg galleg evit treuzkas dre ar yezh hor glad sevenadurel d’ar rummadoù nevez\n« Bezañ stag en-dro ouzh e wrizioù eo, a lavar Armelle Helou, mamm ur skoliad e skol-vamm Baod (Morbihan). Digor eo hor mab war sevenadur Breizh ha se n’hon dije ket gellet degas dezhañ morvat ma ne vije ket bet e Diwan. Ur gwir c’hounid eo evit digeriñ e spered ha dizoleiñ. »\n> Lenn testeni Armelle Hellou, mamm ur paotrig 4 bloaz dezhañ e Baod\nUn identelezh kreñv zo gant hor bro gant he istor hag he sevenadur. Ar vugale hag a zesk brezhoneg hag a vev e Breizh a gresko en un endro a gloto gant o divyezhegezh hag o gwrizioù. Evit gwir, bev eo ar brezhoneg tro-dro d’ar vugale gant brezhonegerien all, anvioù lec’h ha familh met ivez gant an holl draoù produet e brezhoneg : sonerezh, lennegezh, pezhioù c’hoari, mediaoù, abadennoù skinwel…\n> Lenn ar pennad Brezhoneg er gêr\nDiorren a ra ar brezhoneg ar barregezhioù yezh\nGant ar brezhoneg e c’hello ar vugale tapout barregezhioù yezh n’emaint ket gant ar skolidi unyezhek. Ur bazenn gentañ eo ar brezhoneg etrezek al liesyezhegezh. Pa vez kelennet e brezhoneg hag e galleg war un dro ez eus un endro mat tro-dro ar vugale ha kalz a efedoù pozitivel az a da heul. Abretoc’h e vestronio ar yezhoù all evel ma lavar ar yezhoniour Claude Hagège :\n« Deskiñ abred ur yezh rannvro a vroudo ar vugale da zeskiñ yezhoù estren. Gant se e vo ar vugale liesyezhek-mañ Europeaned an dazont. [Er c’hontrol], ar saozneg, gant e statud yezh hollvedel, a zo ur skoilh evit deskiñ yezhoù all. »\nE gwrionez ez aio an divyezhegezh gwelloc’h en-dro ma vez implijet yezhoù gwriziennet tost d’ar vugale evel ar yezhoù rannvro. Mont a raio en-dro eta gant ar vugaligoù dre ma ‘z int tost da yezh-mañ.\nOuzhpenn da se ez eo ar brezhoneg ur benveg deskiñ a-zoare dre m’emañ kalz a sonioù disheñvel gantañ. « Pinvidik eo ar brezhoneg e-keñver ar rannyezhoù, a zispleg Phil Le Lay, kenurzhier pedagogiezh an eil derez. A-wechoù e c’hell bezañ disheñvelded en doare da gomz, gant tonioù disheñvel, pa n’eus ket an hevelep pouez-mouezh etre ar skolaer·ez hag ar skoazeller·ez lakaomp. Ha se a blij d’ar vugale. »\nNeuze e klev ar skolidi doareoù disheñvel da gomz. Pinvidikaat a ra o meizerezh yezh ha gant-se e c’hellont kejañ muioc’h c’hoazh ha broudañ a ra o c’hoant da anavezout an traoù kerkent hag erru er skol-vamm.\nBreizh : Muioc’h muiañ a familhoù a-du gant divyezhegezh ar c'helenn\nLakaet eo war-vel er studiadenn sokioyezhel kaset gant an ensavadur TMO Rannvroioù evit kuzul rannvro Breizh ez eus un interest kreñv evit ar brezhoneg : tri-c’hard eus an dud aterset a fell dezho e vefe desket muioc’h a vrezhoneg er skol. Un drederenn anezho a fell dezho lakaat o bugale da zeskiñ brezhoneg ha niverusoc’h int c’hoazh e-touez ar re yaouank 15-24 vloaz dezho. Un dra vat eo evit an dazont. Kadarnaet eo bet ivez er studiadenn perzh pouezus ar c’helenn e stummadur ar re yaouank : 90% eus ar gomzerien 15-24 dezho ha 53% eus ar gomzerien 25-39 vloaz dezho o deus desket ar brezhoneg er skol.\nUr steuñv politikerezh yezh zo gant kuzul rannvro Breizh. Bez ‘ez eus eus un teul evel se ivez e kuzul departamant Penn-ar-Bed hag e kêr Roazhon hag emañ Aodoù an Arvor o sevel unan ivez. Lakaet vez e pleustr obererezhioù en departamantoù all, e strollegezhioù lec’hel hag e kumunioù Breizh. Strivoù an holl a zo da genderc’hel c’hoazh met sinoù mat eo dija evit dazont ar brezhoneg.\nOrin : Yezhoù Breizh – enklask sokioyezhel, miz Here 2018\nGerioù-alc'hwez stag : brezhoneg divyezhegezh


Anna Seghers e 1966\nAnna Seghers (19 Du 1900 e Mainz - 1añ Mezheven 1983 e Berlin ar Reter) a oa ur skrivagnerez alaman. Brudet eo evit he mennozhioù komunour hag evit he skridoù a voe berzet en Trede Reich.\nGanet e voe en ur familh yuzevien eus Mainz. Marc'hadoù pezhioù arz e oa he zad Isidor Reiling. Studioù istor hag arz a reas e Köln ha Heidelberg. E 1925 e timezas gant an Hungarad László Radványi ha daou vugel o devoe. Mont a rejont da vevañ da Verlin e 1926. Eno e embannas he skridoù kentañ, gant an anv-pluenn Seghers da gentañ, hag Anna Seghers da c'houde, en enor d'an engravour izelvroat Hercules Seghers. E 1928 ez eas e-barzh Strollad Komunour Alamagn (KPD). Pa voe kemeret ar galloud gant an nazied e voe harzet gant ar Gestapo ha lezet da vont a-benn ar fin. Berzet e voe he levrioù en Alamagn.\nE 1933 e tec'has eus Alamagn da vont da Bariz da vevañ. Pa erruas an arme alaman e Pariz e voe harzet he gwaz ha bac'het e voe en ur c'hamp e kreisteiz Bro-C'hall. Dont a reas Anna a-benn da zieubiñ anezhañ ha tec'hel a reas ar familh da Vec'hiko.\nE 1947 e tistroas da Verlin da vevañ e Republik Demokratel Alamagn, hervez he mennozhioù politikel. Eno e chomas betek dibenn he buhez. Feal e chomas d'ar renad komunour a-hed he buhez. Pa voe trubuilhoù gant skrivagnerien eus ar Republik Demokratel evel Walter Janka, Heiner Müller pe Wolf Bierman e tavas evit chom hep ober gaou d'ar gouarnamant.\nE-touez he skridoù anavezetañ emañ ar romant Das siebte Kreuz (="Ar seizhvet kroaz"), deuet er-maez e 1942 e Mec'hiko hag er Stadoù Unanet. Kontañ a ra tec'hadenn seizh prizoniad diouzh ur c'hamp-bac'h nazi. C'hwec'h anezho zo adkavet, lazhet ha kroazstaget. Ar seizhvet a chom dieub : un arouez eo eus an esperañs d'ur mare gwall deñval. Ur film a voe savet e SUA e 1944 diwar al levr ha berzh a reas da neuze.\nAufstand der Fischer von St. Barbara (1928)\n(de) Anna Seghers\n(de) Akademie der Künste\nAdtapet diwar « https://br.wikipedia.org/w/index.php?title=Anna_Seghers&oldid=1888839 »\nTud Republik Demokratel Alamagn\nKemmoù diwezhañ degaset d'ar bajenn-mañ d'an 30 Du 2020, da 12:04.


Trenioù a levitadur magnetek - Wikipedia\nTrenioù a levitadur magnetek\nUr stumm disheñvel eus an trenioù boaz eo an trenioù a levitadur magnetek. Implij a reont perzh ar sustentadur magnetek, dre-se n’o deus tamm frotadurioù ebet gant ar railhoù. An trenioù-se, anvet d’un doare boaz Maglev (Magnetic Levitation Train) a zo anavezet evit o tizh brasoc’h eget ar re elektrek a-stumm gant an TGV gall pe an ICE alaman. Rekord ar Maglev a zo 581 km/e (e 2003), 6,5 km/e muioc'h eget an TGV.\nAn tren a levitadur magnetek japanat JR-Maglev e 2005.\nAr Transrapid 09 war al lec'h esaeañ Emsland en Alamagn.\nIstor an trenioùAozañ\nPenn kentañ an enklaskoù war an trenioù a levitadur magenek o deus kroget e 1922 gant labourioù an alaman Hermann Kemper. Ur brevet vo lakaet ar 14 a viz Eost 1934. Met paouezet vo al labourioù abalamour d’an eil brezel bed.\n1962 : Kroget vez an enklaskoù war un tren a levitadur all, anvet maglev, gant ar japaniz.\n1973 : Adkroget vez an enklaskoù gant an alamened e Technische Universität eus Braunschweig ;\n1979 : An Transrapid 05 an tren a levitadur magnetek kentañ er bed o tougenn beajourien e-pad an diskouezhadenn liesvroadel eus an transportoù e Hambourg\n1983 : Krouadur ul linenn 1,6 km e Berlin, evit servichoù tip métro (Kabinentaxi). Met sarret e 1992.\nEus 1984 betek 1995, ul linenn eus 600m etre aerogar pennañ aerborzh liesvroadel Birmingham. Paouezet eo bet abalamour d'e bouezh re uhel.\n1984 : Lakaet da servij al linenn klask evit an transrapid en Emsland (Bro an Ems), (Saks-Izel, Alamagn);\n2003 : Lakaet da servij en un doare kenwerzh an transrapid e Shanghai.\n22 /09/ 2006 : gwallzarvout war al linenn klask eus Lathen e Alamagn ; Skoet en deus an tren da 200km/h ouzh ur gweturage all. 23 den war an 31 a oa eno. Ne oa ket abalamour d’an teknologiezh met tud an ti gar n’o deus ket meret an afer. Padal n’en deus ket direilhet an tren.\n27/03/2008 : Raktres divezañ an transrapid e bro Alamagn, krouiñ ul linenn etre ti-gar talvoudusañ ha aerogar München, a zo bet paouezet gant choaz gouarnamant kevreadel Alamagn ha gouarnamant Bavaria. War lec'h ThyssenKrupp ha Siemens ho deus choazet distruj kevredigezh kenwerzh Transrapid International.\nUr projet war un transrapid all n'eo kat c'hoaz gortozetDigomprenus.\nDiv stumm trenioù a sustentadur magnetek a zo, diforc’hiet gant o stummoù mont en-dro. An hini genta anvet Maglev a implij perzh ar sustentadur elekrodinamik (EDS) gant perzh bras dreiskondüsted enno. Ar Maglev dioroet ar muiañ a zo Maglev Japan, bez’zo bet outañ e Londrez, etre aeroborzh ha ti-gar Birmimgham, Rouantelezh-Unanet eus 1984 betek 1995Digomprenus.\nAn eil a zo anvet an Transrapid. Implij a ra perzh ar sustentadur elektromagnetek (EMS). Kavet ‘vez ennañ solenoïdoù, implij a ra aplikadenn nerzh Laplace, an elektromagnetezh. An Transrapid dioroet ar muiañ a zo an hini alaman hag hini Shangai.\nAn tip a sustantantadur elektrodinamik (E.D.S), Implijet vez ganto magnetoù dreistkonduster, bobinoù dreiskondust zo lakaet barzh an trein ha elektromagent war hed ar railhoù. Pa vez an tren oc'h en em diblasañ, ur red a zo lakaet barzh an hent. Nerzh Laplace a lak an tren da levitañ. Diblasadur an tren a grou ur stlejadenn elektromagnetek bras, ha gant se un dispign bras a energiezh. Ar Maglev ez eo an tren a levitadur magnetek aboutis e bro japan.\nAn trenioù a-stumm EMS a zo un tren a-stumm gant an Transrapid. Nerzh disoc’h Laplace a lak an trenioù Transrapid da levitañ. Da lavaret eo kenglokaûster an elektromagnetoù ebarzhiet en tren hag er railh a lak an tren da levitañ. Da c’houde eo disoc’h ur c’heflusker lineel sinkron a propusl an tren. Ebarhiet eo bobinoù (stator) ar c’heflusker er railh hag e solenoïdoù (rotor) en tren.\nAr Swissmetro hag an tren isveurvorelAozañ\nE soñj e oa gant bro Suis degas da benn ur raktres a drenioù a levitadur magnetek en ur ouzhpennañ ribouloù di-aer mod-se ne vefe (tost) tamm frotadurioù ebet. Ar memes raktres a vefe gant ar Stadoù-Unanet ha Sina. Un tren a sustendadur magnetek a-stumm EMS e vefe, liamm a rafe etre Beijing ha Washington gant un tizh a 6 000km/e !\nUn tizh brasoc’h a zo gant an trenioù-se.\nUr buanadur fonnusoc’h.\nGouestl da dreuziñ pantennoù sonnoc’h.\nGouestl da gemer troioù-korn startoc’h.\nDispign a reont nebeutoc’h a energiezh, dreist holl evit ar re a vefe er ribouloù di-aer, un dekvedenn eus energiezh ur c’harr-nij.\nKalz didrouzoc’h int gant ar fed n’o deus ket a frotadurioù gant ar railh, ouzhpenn n’eus ket trouz spontus ar stardañ en ti-gar.\nGant ar sistem a levitadur elektrodinamek, prizh krouidigezh ar railhoù a zo ker-ruz. Implijet vez gant ar Maglev evit levitañ magnetoù staget war ar wagonoù ha bobinoù konduktivelez lakaet war ar railhoù. Ar magnetoù se a zo graet gant niobium ha titane ha lakaet da yenaat betek -269 _C (4,15 K) gant heliom dourennek evit derc'hel anezho et supraconductivelezh\nPadal an trenioù boutin gant tizhioù huel (LGV) o deus ivez hentoù houarn koustus da gempenn\nRediet e vo adkrouiñ hentoù-houarn nevez evit an trenioù-se ; diposupl eo implijout ar re voutin.\nDibosubl dougen ur garg re bouner.\nKizidik ouzh an avel.\nAdtapet diwar « https://br.wikipedia.org/w/index.php?title=Trenioù_a_levitadur_magnetek&oldid=1908541 »\nDernière modification le 5 Eos 2021, à 18:16\nKemmoù diwezhañ degaset d'ar bajenn-mañ d'an 5 Eos 2021, da 18:16.


Un asteroidenn pe ur steredenn-lostek dezhi un dek kilometr bennak treuzkiz a vije kouezet war an Douar, ar pezh a vije bet heuliet gant ur gwallreuz bras. Embannet e oa an damkaniezh-se gant Walter Alvarez hag e genseurted e 1980. Alvarez et al. a lavaras e oa bet ur c'hresk trumm eus live an iridium dre ar bed e gouelezennoù eus mare ar steuzidigezh, hag e oa ur brouenn eus ar stokadenn. Stoket e vije bet an Douar gant ur c'horf dezhañ war-dro 5 pe 15 kilometr led e-kichen ledenez Yucatán, hag en dije krouet krater Chicxulub, dezhañ 180 km treuzkiz. Ouzhpenn an distrujoù graet gant ar stokadenn hag ar pezh a c'hoarvezas (tsunamioù ha kement zo) e vije bet taolet an Douar a-bezh en deñvalijenn hag er yenijenn e-pad meur a vloaz abalamour d'an drailhoù strinket en aergelc'h gant ar stokadenn, o viret ouzh banneoù an heol da dremen. An deñvalijenn en dije miret ivez ouzh ar fotosintezenn. Heuliet e vije bet gant marv ur bern plant ha dreist-holl hini ar plankton ha goude se hini ur bern spesadoù n'o doa ket boued ken. Ar vartezeadenn-se, harpet gant kalz arguzennoù hiziv, a ro an tu da zisplegañ, un tamm, ar c'hemmoù er feurioù steuzidigezh disheñvel hervez an taksonoù. Ouzhpenn, a-drugarez da zizoloadenn (e miz Ebrel 2008) kenosferennoù (sferennoù mikroskopek a sav pa losk ar glaou hag an eoul-maen krai) e gouelezennoù an enkadenn K-T, ar skiantourien a soñj dezhe e c'hallje bezañ kouezet ar maen-kurun e-kreiz ur gwelead eoul-maen, hag kaset en dije en aergelc'h kementadoù bras a eoul-douar entanet. Un abeg ouzhpenn e vefe evit steuzidigezh trumm ur bern spesadoù. Daoust ma n'haller ket divinout tizh steuzidigezh an dinosaored a-drugarez d'ar c'harrekaennoù hepken, ar patromoù zo bet savet a laka da soñjal e c'hoarvezas buan-kenañ, en ur prantad amzer kontet en eurvezhioù kentoc'h evit e bloavezhioù.\nAdtapet diwar « https://br.wikipedia.org/w/index.php?title=Krater_Chicxulub&oldid=1828597 »\nDernière modification le 13 C'hwe 2019, à 11:54\nKemmoù diwezhañ degaset d'ar bajenn-mañ d'an 13 C'hwe 2019, da 11:54.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/53 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/53\nSANT VAZE, XXII.\nc’henta mean-corn ; gant an Aotrou eo bet great kement-man, hag eun dra souezus eo d’hon daou-lagad ? (43) Rag-se hen lavaran deoc’h, rouantelez Doue a vezo lammet diganeoc’h, ha roet da eur bobl hag a roio ar frouez anezhi. (44) Piou-benag a gwezo var ar mean-ze a vezo brevet ; ha friket a vezo piou-benag a gwezo ar mean-ze varnezhan.\n(45) Pa ho doe prinsed ar veleien hag ar Farizianed klevet ar parabolennou-man, ec’h anavezjont e komze divar ho fen ; hag e klaskent cregi enhan ; mes aoun ho doa rag ar bobl, rag kemeret a reant Jesus evit eur profet.\nJESUS a gomzaz c’hoas outhe dre barabolennou, hag a lavaraz :\n(2) Rouantelez an envou a zo henvel ouz eur roue pehini a reaz eured he vab ; (3) hag e kassaz he vevelien da c’hervel ar re a oa bet pedet d’an eured ; mes ne fellaz ket dezhe dond. (4) Kas a reaz adare mevelien all en eur lavaret dezhe : Livirit d’ar re a zo pedet : Va lein em euz preparet : va eujened ha va loened lard a zo lazet, ha pep tra a zo prest ; deuit d’an eured. (5) Mes int na rejont van e-bed euz a gement-se, hag ez ejont kuit, unan d’he vereri, hag eun all d’he drafic. (6) Hag ar re all a grogaz en he vevelien, ho gwall-dretaz, hag ho lazaz. (7) Pa glevaz ar roue kement-se, e savaz drouk enhan, hag o veza kasset he zoudarded di, e tistrujaz ar vuntrerien-ze, hag e tevaz ho c’hear. (8) Neuze e lavaraz d’he vevelien : An eured a zo prest, mes ar re a oa pedet ne oant ket dign. (9) It eta er c’hroaz-hentchou, ha pedit d’an eured ar re holl a gavfot. (10) Hag he vevelien, o veza eat dre an hentchou, a zastumaz kement a gavjont a dud, mad ha fall, ha sal an eured a oe karget a dud pere a oa ouz taol. (11) Hag ar roue, o veza eat ebarz evit gwelet ar re a oa ouz taol, a velaz eno eun den ha n’hen doa ket gwisket eur zae a eured. (12) Hag e lavaraz dezhan : Va mignon, penaos oud-de antreet aman hep kaoud eur zae a eured ? Hag he-man a choumaz serret he c’henou. (13) Neuze ar roue a lavaraz d’ar vevelien : Ereit he zaouarn hag he dreid, kassit anezhan kuit, ha taolit-hen en devalijen a-ziaveaz ; eno e vezo ar gwelvan hag ar skrign-dent. (14) Rag kalz a zo galvet, mes neubeud a zo choazet.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/53&oldid=125651 »\nKemmoù diwezhañ degaset d'ar bajenn-mañ d'an 9 Eos 2018, da 11:25.


Pajenn:Morvan - Kenteliou hag istoriou a skuer vad evit ar Vretoned, 1889.djvu/38 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/38\nLeveromp eta dirak craou ar mabik Jesus. « Gloar da Zoue en huela euz an envou, ha peoc’h var an douar d’an dud a volontez vad. »\nNedelek, e troad ar Sinaï.\nGouel Nedeleg a zo caer e pep corn euz ar bed. An nosvez-ze a zo caret gant kement a zo christen ; piou ne garfe ket an nosvez a zigas da zonch dezhan euz a eun Doue o c’henel ; eun Doue en em c’hreat den evit he savetei ?\nHogen mar deo caer ar Pelgent e peb bro gristen, ez eo caeroc’h c’hoas var ar mor, a vel d’ar menez-ze ker brudet divar behini e roas Doue he lezen d’ar bobl a Israel.\nBez’edomp, eme an hini a scrif kement-ma, var eul lestr tan euz ar re vrasa. Avel foll ha barrou amzer a ioa bet en derveziou araog, hag oamp skuis maro. Hogen a benn nos Nedelec oa soupleat an avel ; al laouenidigez a ioa deut en dro, hag hor skuisder or boa ancounac’het.\nAn Env a ioa glaz, ar stered a lugerne hag a ioa evel diamanchou da velet e gouelet ar mor. N’oa ket eun tam coumoul o c’holo an oabl, hag ar zell a c’helle mont en eun doare bennak beteg ar barados dre greiz an Astrou. Ar mor a ioa sioul, hag e velet varnezhan eur roudennad tan a lakea al lestr da zevel dre ma tremene.\nA ziou deomp e velet eur menez huel ; ar beg anezhan a vije lavaret a douche oc’h ar stered. Eno eo en em ziskuezas Doue da Voizez ; eno eo e roaz he lezen. Ar Sinaï eo a ioa dirazomp.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/38&oldid=161523 »\nKemmoù diwezhañ degaset d'ar bajenn-mañ d'an 6 Mae 2020, da 17:47.


(Adkaset eus Kuba (Stad))\nKuba (Cuba e yezh ar vro, distaget /kouba/) zo ur republik dizalc'h er Mor Karib, en Amerika. Enez Kuba a ya ouzh hec'h ober, hag un nebeud inizi nes, an hini vrasañ eo Isla de la Juventud. En hanternoz dezhi emañ Stadoù-Unanet Amerika ha Bahamas. Er c'hornôg emañ Mec'hiko, er c'hreisteiz an Inizi Cayman ha Jamaika, er gevred emañ enez Hispaniola, div stad enni: Haiti hag ar Republik Dominikan. La Habana eo ar gêr-benn. Ul lodennig vihan, Guantánamo, a zo dalc'het gant ar Stadoù-Unanet o deus ur bon arme eno.\n2 Proviñsoù Kuba\n5 Tud dibar\n5.1 C'hoarierion echedoù\nLa Habana, ar gêr-benn, porzh-mor en hanternoz\nSantiago de Cuba, e reter an enez\nCienfuegos, e kreisteiz an enez\nProviñsoù Kuba[kemmañ | kemmañ ar vammenn]\nGwelout Proviñsoù Kuba.\nDizoloet e voe an enez gant Kristof Kolomb, ha kemeret an enez en anv rouaned Spagn. Distrujet e voe an Indianed war zigarez deskiñ dezho pediñ ha labourat. Degaset e voe sklaved eus Afrika da zifraostañ ha da c'hounit sukr ha kafe.\nE 1898 en em savas an enez a-enep yev mistri Madrid, ha brezel kriz a voe. Dont a reas an Amerikaned, en anv ar Frankiz, da sikour reiñ lamm d'ar Spagnoled, gant ar soñj da lakaat o c'hrabanoù war ar vro (kemend-all a raent ahont er Filipinez).\nKan broadel Kuba eo la Bayamesa\nC'hoarierion echedoù[kemmañ | kemmañ ar vammenn]\nPolitikerien[kemmañ | kemmañ ar vammenn]\nE Kuba eo e kaver bihanañ evn ar bed : Kolibri Elena a vez graet anezhañ (Mellisuga helenae). 5 pe 6 santimetr hed eo ha pouezañ a ra eus 1,6 da 1,9 gramm.\nAdtapet diwar « https://br.wikipedia.org/w/index.php?title=Kuba&oldid=1907023 »\nKemmoù diwezhañ degaset d'ar bajenn-mañ d'an 17 Gou 2021, da 16:43.